Covid-19: Tongod Daerah Pertama Betukar Zon Hijau Di Sabah

KOTA KINABALU: Kes positif baharu Covid-19 di Sabah meningkat kepada 129 kes dengan satu kematian dan satu kluster baharu, hari ini.

Kluster baharu itu adalah kluster Merotai Besar, Kalabakan yang mencatatkan enam kes baharu dengan bilangan kumulatif 26 kes. Kes indeks membabitkan penolong penyelia kedai yang dikesan positif melalui saringan bergejala.

Menteri Kerajaan Tempatan dan Perumahan, Datuk Seri Panglima Masidi Manjun berkata, kes kematian hari ini dilaporkan di Papar.

Katanya, peningkatan kes hari ini disebabkan kluster Sinsingon, Nabawan yang mencatatkan bilangan kumulatif sebanyak 29 kes positif. Kluster ini turut menular di Kota Kinabalu dengan tiga kes dan Keningau dengan dua kes.

Beliau berkata, daripada 129 kes baharu hari ini, Nabawan mencatatkan kes tertinggi dengan 29 kes, diikuti dengan Keningau (22), Kota Kinabalu (20), Kalabakan (12), Sandakan (9), Tawau (7), Kota Marudu (7), Lahad Datu (5), Kinabatangan (5), Kudat (3), Penampang (2), Papar (2) dan satu kes masing-masing di Pitas, Putatan, Beluran, Semporna, Kota Belud dan Tambunan.

Hari ini, Putatan berubah dari zon merah ke zon jingga dan Tongod bertukar dari zon kuning kepada zon hijau setelah tiada kes baharu dicatatkan.

Menurutnya, daripada 129 kes positif itu, sebanyak 61 kes dari saringan kontak rapat, saringan bergejala 11 kes, saringan kluster baharu dan sedia ada 46 kes dan 11 kes adalah dari lain-lain kategori.

Kes pulih yang dilaporkan hari ini sebanyak 132 kes dengan bilangan kumulatif 51,184 kes. Manakala, kematian di Sabah meningkat kepada 372 kes.

Setakat ini, sebanyak 52,595 kes Covid-19 dilaporkan di Sabah dengan 800 kes aktif yang sedang menerima rawatan, iaitu 283 orang di hospital dan 509 orang di Pusat Kuarantin dan Rawatan Berisiko Rendah (PKRC) serta lapan orang di Pusat Tahanan Sementara (PTS) atau penjara.

Terdapat 38 orang ditempatkan di Unit Rawatan Rapi (ICU) dan 13 orang memerlukan alat bantuan pernafasan.

Bilangan keseluruhan katil di hospital dan PKRC di Sabah 5,698 katil dan peratus penggunaan adalah 14.04 peratus.

Sepanjang tempoh 24 jam, sebanyak 40,491 kenderaan diperiksa dalam sekatan jalan raya (SJR) yang dilakukan di seluruh Sabah dan 11 buah kenderaan diarah berpatah balik. Manakala, 20 kompaun dikeluarkan atas kesalahan melanggar prosedur operasi standard (SOP) Covid-19. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Individu Bergelang Ditahan Di Pusat Bandar Sandakan

SANDAKAN: Pihak polis bersama Kementerian Kesihatan Malaysia (KKM) menahan dua individu selepas didapati gagal mematuhi arahan kuarantin sendiri di Pusat Bandar Sandakan, semalam.

Ketua Polis Daerah Sandakan, Asisten Komisioner Mohd Azhar Hamin berkata dua individu itu ditahan ketika sedang berlegar-legar di kawasan Pasar Umum Sandakan dan berhampiran sebuah pusat membeli belah.

“Dua individu itu kemudiannya diserah kepada pihak KKM untuk tindakan lanjut,” katanya ketika dihubungi.

Gambar dua individu yang ditahan oleh pihak polis dan KKM itu telah tular di media sosial melalui aplikasi whatsapp.

Dalam pada itu, Mohd Azhar memberi amaran kepada mereka yang dikenakan perintah kuarantin supaya mematuhi arahan yang dikeluarkan oleh Pejabat Kesihatan Daerah dan KKM.

Beliau berkata tindakan tegas akan dikenakan kepada mana-mana individu yang gagal mematuhi dan enggan memberi kerjasama.

“Mana-mana individu yang dikenakan perintah kuarantin perlu sama-sama memainkan peranan untuk memutuskan penularan wabak COVID-19,” tegasnya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki 41 Tahun Jadi Rakyat Malaysia Pertama Dijangkiti Koronavirus

Berita terkini yang disahkan oleh Menteri Kesihatan, Dr. Dzulkefly Ahmad, 2 lagi positif koronavirus di Malaysia. Seorang daripadanya adalah warganegara Malaysia. Lelaki berusia 41 tahun itu jadi warga Malaysia pertama disahkan positif koronavirus.

Menjadikan jumlah kes positif koronavirus di Malaysia meningkat ke 10 kes.

KKM sahkan kes pertama warganegara Malaysia positif koronavirus pic.twitter.com/Nz4XzjvpYW


Kanak-kanak tiada kerakyatan akan disuntik

KERAJAAN Sabah mempertimbangkan untuk memberi vaksin kepada semua kanak-kanak termasuk yang tiada kerakyatan bagi mengelak penularan wabak berbahaya.

Menteri Kesihatan dan Kesejahteraan Rakyat Sabah, Datuk Stephen Wong berkata, langkah pencegahan meningkatkan imuniti kelompok itu masih dalam perbincangan dengan Kementerian Kesihatan.

“Apabila kita bercakap mengenai kanak-kanak tiada kerakyatan yang mana ada penyakit, mereka boleh memindahkan kepada rakyat kita.

“Sehubungan itu, kita akan membincangkannya dengan Kementerian Kesihatan berhubung perkara ini,” katanya kepada pemberita selepas melancarkan laman sesawang kementerian itu dan sambutan Tahun Baharu Cina di Kota Kinabalu, hari ini.

Beliau berkata demikian ketika ditanya mengenai langkah pencegahan diambil kerajaan negeri susulan penularan wabak demam campak di Filipina apabila lebih 4,000 kes dan 70 kematian dilaporkan setakat ini.

Susulan wabak itu, Jabatan Kesihatan Sabah akan melakukan aktiviti imunisasi tambahan kepada komuniti.

Sehingga 9 Februari lalu, Sabah mencatatkan tiga kes demam campak membabitkan kanak-kanak yang tidak mendapat suntikan imunisasi berusia setahun hingga enam tahun dengan dua daripadanya adalah warga asing.

Sepanjang tahun lalu, Sabah merekodkan 73 kes demam campak dengan satu kematian, iaitu hanya 15 peratus daripada mereka disuntik dengan kes paling banyak dilaporkan ialah di Kudat iaitu 30, diikuti Semporna (21) manakala Kota Kinabalu dan Tawau, masing-masing empat kes.

Terdahulu, Wong berkata, laman sesawang www.kkkr.sabah.gov.my adalah platform untuk berinteraksi dan berkongsi maklumat yang tepat dengan orang ramai.


Agong Isytihar Darurat Di Parlimen Batu Sapi, Sabah – Istana Negara

KUALA LUMPUR: Yang di-Pertuan Agong, Al Sultan Abdullah Ri’ayatuddin Al-Mustafa Billah Shah mengisytiharkan darurat di Parlimen Batu Sapi, Sabah.

Kenyataan yang dikeluarkan oleh Istana Negara berkata, Al Sultan Abdullah bertitah, amatlah wajar Pilihan Raya Kecil (PRK) Batu Sapi dibatal dan ditangguhkan demi keselamatan rakyat jelata dan kesejahteraan negara .

Perkenan Agong untuk darurat di Parlimen Batu Sapi ambil iktibar daripada PRN Sabah yang menjadi faktor utama gelombang ketiga COVID-19. – BERNAMA


COVID-19: 2 Lagi Kematian Di Sabah Hari Ini

PUTRAJAYA: Dua kematian akibat COVID-19 dilaporkan hari ini masing-masing di daerah Kota Kinabalu dan Sandakan di Sabah.

Ketua Pengarah Kesihatan, Tan Sri Dr Noor Hisham Abdullah, berkata pertambahan itu menjadikan jumlah kumulatif kematian disebabkan COVID-19 sebanyak 251 kes atau 0.8 peratus daripada keseluruhan kes.

“Kematian ke-250 membabitkan kes ke-16,576 iaitu lelaki berusia 88 tahun dan mempunyai penyakit Osteoartritis. Beliau disahkan meninggal dunia di Hospital Duchess of Kent di Sandakan.

“Untuk kematian ke-251 pula ia membabitkan kes ke-14,013 iaitu wanita berusia 75 tahun.

“Beliau mempunyai penyakit kencing manis, darah tinggi dan dislipidemia serta dilaporkan meninggal dunia di Hospital Queen of Elizabeth,” katanya dalam sidang media di sini, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keluar, Masuk Di Felda Lahad Datu Tidak Dibenarkan

LAHAD DATU: Penguatkuasaan Perintah Kawalan Pergerakan (PKP) bagi kawasan Felda, dekat Lahad Datu, dipergiatkan bermula 12 tengah malam ini dan pergerakan keluar atau masuk ke kawasan terbabit tidak dibenarkan.

Ia susulan pengisytiharan daerah Lahad Datu sebagai kawasan Zon Merah jangkitan koronavirus baharu (Covid-19) dengan 42 kes dan kawasan Felda mencatatkan 11 kes.

Ketua Polis Daerah Lahad Datu, Asisten Komisioner Nasri Mansor berkata, hasil keputusan Jawatan Kuasa Bencana Daerah hari ini, keputusan untuk mempertingkatkan lagi penguatkuasaan di kawasan berkenaan perlu diambil.

Menurutnya, tiada sebarang pergerakan keluar dan masuk ke kawasan terbabit sehingga proses saringan dan nyah kuman selesai dijalankan.

“Langkah itu diambil kerana pada hari ini seramai tiga individu dilaporkan positif Covid-19 di daerah ini adalah penduduk di kawasan peneroka Felda.

“Kita juga percaya mereka ini atau kontak rapat mereka ada membuat pergerakan ke kawasan sekitar Felda seperti di Cenderawasih,” katanya dalam kenyataan media, malam ini.

Nasri berkata, semua aktiviti ladang juga akan dihentikan sementara dan operasi pasar raya, kedai makan, pasar awam juga akan dihadkan.

“Dalam pada itu, satu sistem penggiliran akan diwujudkan semasa pembelian dan penghantaran barang-barang ke kawasan Felda.

“Sehubungan itu, semua masyarakat Felda dinasihatkan terus berada di rumah sepanjang tempoh ini,” katanya.

Katanya, pihaknya juga menafikan sekeras-kerasnya mesej tular kononnya kawasan Felda bakal dikenakan Perintah Berkurung. – HMetro


UMNO Diingatkan Jangan Kaitkan Sambutan Krismas Dengan Politik

KIMANIS: Seorang pemimpin masyarakat Kadazan Dusun dan Murut (KDM) tampil menepis tuduhan Umno dan Barisan Nasional (BN) yang mengaitkan Sambutan Krismas dan Tahun Baru 2020 anjuran penduduk Kristian di Membakut semalam sebagai program politik.

Peter Chang yang merupakan pengerusi penganjur program itu dan mewakili Gereja Membakut berkata, program itu adalah hasil gotong-royong penduduk kampung yang turut membuat kutipan sehinggalah sambutan tersebut berjaya dijayakan.

Menurut beliau bagi menghargai langkah Ketua Menteri, Datuk Seri Mohd. Shafie Apdal yang memberikan cuti Krismas dua hari di negeri ini, maka beliau dijemput sebagai tetamu kehormat di program tersebut.

“Majlis Krismas dan sambutan tahun baharu yang dianjurkan di Membakut semalam bukanlah anjuran Parti Warisan Sabah (Warisan) atau pun KDM Malaysia, ia adalah anjuran masyarakat Membakut yang beragama Kristian.

“Kesemua perbelanjaan dan pengurusan dalam majlis tersebut juga ditanggung oleh orang kampung yang bergotong-royong termasuk kerjasama tabung bersama (patak-patak), Ketua Menteri dijemput atas kapasiti beliau sebagai Ketua Menteri.

“Dalam keramaian ini sesiapa juga dijemput secara terbuka termasuk parti pembangkang, dalam majlis itu ada juga ahli Umno dan BN yang hadir,” katanya.

Timbalan Pengerusi BN, Datuk Seri Mohamad Hassan seperti dilaporkan portal Umno Online hari ini berkata pihaknya akan membuat laporan terhadap dakwaan cabutan bertuah berupa motosikal dan pelbagai barangan lain yang diadakan sempena sambutan Krismas berkenaan.

Beliau berkata, program Krismas itu bertentangan dengan Akta Pilihan Raya.

Sementara itu Chang mengingatkan pemimpin Umno dan BN agar jangan sesekali menghina rakyat Sabah yang telah lama hidup bersatu padu dan bersama-sama meraikan hari keramaian pelbagai kaum yang ada di negeri ini.

Tegasnya orang Sabah sentiasa bersama dalam meraikan sesuatu majlis keramaian tanpa ada batasan politik tetapi Umno dan BN pula hanya datang untuk mengeluarkan tuduhan membabi buta.


Polis Keluarkan 7 Saman, Tahan Tiga Pemandu Mabuk

KOTA KINABALU: Polis menahan tiga pemandu mabuk dalam operasi selama tiga jam di sekitar kawasan bandaraya semalam.

Ketua Polis Daerah Kota Kinabalu Asisten Komisioner Habibi Majinji berkata, ketiga-tiga suspek antara 10 pemandu yang menjalani pemeriksaan ujian nafas dalam operasi berkenaan.

Menurutnya, hasil saringan ujian kedua, tiga suspek didapati positif melebihi paras alkohol dalam darah.

“Suspek boleh disiasat mengikut Seksyen 45A (1) Akta Pengangkutan Jalan (APJ) 1987 yang memperuntukkan hukuman denda tidak kurang RM1,000 dan tidak lebih RM6,000 atau penjara tidak lebih 12 bulan jika disabitkan kesalahan.

“Dalam operasi yang sama, pihak polis turut mengeluarkan sebanyak tujuh keping saman atas pelbagai jenis kesalahan,” katanya dalam kenyataan di sini semalam.

Beliau berkata, operasi berkenaan dijalankan bermula jam 1 pagi oleh Bahagian Siasatan dan Penguatkuasaan Trafik Daerah Kota Kinabalu.

Habibi berkata, penguatkuasaan akan dijalankan secara berterusan bagi memastikan pemandu-pemandu mematuhi undang-undang dan peraturan lalu lintas.

Selain itu katanya, tindakan penguatkuasaan terus dipergiatkan bagi mengelak individu memandu di bawah pengaruh alkohol.


PKR Sabah hormat keputusan Osman sertai Warisan

KOTA KINABALU: Parti Keadilan Rakyat (PKR) Sabah menghormati keputusan Ahli Dewan Undangan Negeri (Adun) Balung Datuk Osman Jamal untuk menyertai Parti Warisan Sabah (Warisan).

Pengerusi PKR Sabah Datuk Christina Liew berkata, perkara paling penting adalah Osman telah membuat keputusan mengenai parti mana yang ingin disertai.

“Kami menghormati keputusan terbaharu beliau, yang penting itu adalah keputusan beliau sendiri. Apa juga sebab yang diberikan beliau kini sudah tidak relevan,” katanya ketika dihubungi di sini hari ini.

Osman dikaitkan dengan PKR Sabah selepas meninggalkan Umno pada tahun lalu.

Ketika ditemui pemberita pada Isnin selepas menyerahkan borang keahlian kepada Presiden Warisan Datuk Seri Mohd Shafie Apdal, Osman menjelaskan beliau memohon untuk menyertai PKR Sabah pada Mei tahun lalu.

“Ya, saya ada memohon untuk menyertai PKR pada tahun lalu tetapi hanya pada 24 Februari lalu saya dimaklumkan bahawa permohonan saya itu telah diluluskan.

“Pada ketika itu, saya sudah bersetuju untuk menyertai Warisan dan memberitahu mereka bahawa ia sudah terlambat,” katanya kepada pemberita sambil menambah, status beliau sepanjang sembilan bulan sebelum ini adalah sebagai Adun Bebas.

Christina ditanya sama ada keputusan Osman itu akan menjejaskan hubungan di antara PKR Sabah dan Warisan.

“Tidak, keputusan itu tidak menjejaskan hubungan Warisan dan PKR di Sabah. Kita kini memberikan tumpuan sepenuhnya membantu Shafie sebagai Ketua Menteri untuk membangunkan Sabah selain bekerjasama dengan Warisan seperti seorang rakan.

“Kita kini mempunyai Ketua Menteri yang terbaik dan kita akan bekerja keras di bawah kepimpinan beliau.

“Sudah tiba masanya kita bergerak ke hadapan dan tidak lagi berpolitik,” katanya. – Utusan Borneo


Sabah Tetap Milik Malaysia!

KUALA LUMPUR: Wisma Putra sekali lagi mengulangi pendiriannya bahawa Sabah adalah sebahagian dari Malaysia untuk selamanya.

Menteri Luar Negeri Datuk Seri Hishammuddin Hussein berkata, Malaysia sudah membuat pendirian sebelum ini mengenai Sabah dan tiada persoalan lagi mengenainya.

“Sabah selamanya akan menjadi sebahagian daripada Malaysia,” katanya menerusi ciapannya di Twitter semalam.

Menerusi ciapan yang sama, Hishammuddin turut berkongsi videonya di Parlimen pada 5 Ogos lalu bahawa Malaysia membidas Setiausaha Luar Filipina Teodoro Locsin Jr mengenai ciapannya yang mendakwa ‘Sabah is not in Malaysia’.

Dalam video yang dikongsikan itu, Hishammuddin berkata, apa yang beliau katakan amat jelas bahawa Malaysia mengutuk ciapan berkenaan kerana dianggap sebagai tidak bertanggungjawab dan mendakwa Sabah bukan sebahagian dari Malaysia.

“Saya nak nyatakan di Dewan (Rakyat) ini, kita tak mengiktiraf untuk memenuhi mana-mana pihak asing di Sabah.

“Pada masa sama, Sabah milik Malaysia dan akan tetap sebahagian dari Malaysia selama-lamanya,” katanya.

Semalam, dilaporkan kerajaan Sabah menggesa Kementerian Luar bersikap tegas berhubung isu ancaman terhadap kedaulatan Sabah oleh Filipina.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat 65 Kes Covid-19, Terendah Sejak 10 Bulan

KOTA KINABALU : Sabah mencatatkan kes harian Covid-19 terendah sejak 10 bulan lalu dengan hanya 65 jangkitan baharu dicatatkan hari ini.

Menteri Kerajaan Tempatan dan Perumahan Masidi Manjun berkata, kali terakhir negeri itu mencatat kes harian dua angka ialah pada 18 Mei tahun lalu, iaitu sebanyak 95 kes.

“Terdapat dua faktor yang menyumbang kepada jumlah jangkitan harian rendah di Sabah hari ini, iaitu penurunan kes baharu dalam jumlah agak besar di beberapa daerah serta kenaikan kecil atau marginal di daerah merekodkan pertambahan kes baharu.

“Antara daerah merekodkan penurunan kes baharu agak besar ialah Kota Kinabalu, Penampang, Putatan, Beaufort dan Tuaran.

“Sebaliknya walaupun sembilan daerah mencatatkan pertambahan kes baharu tetapi enam daripadanya hanya merekodkan pertambahan satu kes berbanding sebelumnya,” katanya ketika dihubungi.

Masidi yang juga jurucakap negeri berkaitan Covid-19 berkata, Kota Kinabalu menjadi satu-satunya daerah yang mencatatkan kes baharu dua angka hari ini.

Katanya, sebanyak 16 daerah mencatatkan kes satu angka sahaja dengan 13 daripadanya mencatatkan satu hingga empat kes hari ini.

“Tiada kes jangkitan baharu di 10 daerah, namun sebagai satu peringatan, walaupun kes harian di Sabah menurun dengan banyak tetapi peratusan jangkitan sporadik kekal tinggi pada 55.4%,” katanya.

Beliau berkata, seramai 59 orang daripada 65 pesakit baharu hari ini adalah dalam Kategori 1 dan 2 selain masing-masing dua pesakit dalam Kategori 3, 4 dan 5. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


BPR Manfaatkan 8.1 Juta Penerima B40, Bujang

KUALA LUMPUR: Inisiatif Bantuan Prihatin Rakyat (BPR) yang diperluaskan untuk memanfaatkan 8.1 juta penerima dari golongan B40 dan bujang dibuka untuk pendaftaran Januari depan dan akan mula dibayar sebelum Aidilfitri.

Pengarah Belanjawan Negara, Johan Mahmood Merican, berkata Kementerian Kewangan (MOF) juga bersedia meneliti untuk menambah peruntukan BPR berjumlah RM6.5 bilion yang diumumkan ketika dibentangkan dalam Belanjawan 2021, Jumaat lalu.

“Kementerian Kewangan (MOF) sedia meneliti untuk menambah peruntukan BPR sekiranya wujud keperluan berbuat demikian.

“Ini dengan mengambil kira saiz penerima, situasi ekonomi dan wabak COVID-19 yang belum berakhir,” katanya pada sidang media di Wisma BERNAMA, di sini semalam.

Beliau berkata, peruntukan diumumkan itu adalah berdasarkan unjuran MOF, namun kriteria tertentu masih ditetapkan bagi memastikan ia disalurkan kepada penerima yang benar-benar layak.

Johan menjelaskan agihan BPR yang diumumkan dalam belanjawan diperluaskan kepada golongan bujang bawah 40 tahun, ditentukan berdasarkan julat gaji penerima yang dinaikkan daripada RM4,000 bagi kumpulan B40 dan RM2,000 untuk bujang, masing-masing menjadi RM5,000 dan RM2,500.

“Kenaikan dari segi julat yang layak menerima BPR dibuat dengan mengambil kira kaji selidik pendapatan isi rumah 2019, yang mana B40 ketika ini mencecah tahap RM5,000.

“Dengan perkembangan liputan golongan bujang dan kenaikan had RM5,000 (B40), ia bermakna jika BSH (Bantuan Sara Hidup) dulu hanya membabitkan 4.3 juta penerima, BPR kini akan memanfaatkan 8.1 juta penerima.

“Peruntukan BSH sebanyak RM5 bilion sebelum ini turut naik menjadi RM6.5 bilion di bawah BPR,” katanya pada sidang media di Wisma BERNAMA, di sini semalam.

Menteri Kewangan, Tengku Datuk Seri Zafrul Tengku Abdul Aziz semasa pembentangan Belanjawan 2021, Jumaat lalu, mengumumkan BSH diganti kepada BPR yang diperluaskan dan ditambah baik.

Antaranya, had umur individu bujang yang layak menerima BPR diturunkan kepada 21 tahun berbanding syarat sebelum ini 40 tahun.

Johan berkata, oleh kerana liputan diperluaskan, mereka yang sudah ada dalam pangkalan data MOF akan terus menerima bantuan, manakala pemohon yang baharu boleh mendaftar apabila permohonan dibuka hujung Januari depan.

“Ini bagi memberi peluang kepada mereka yang layak tetapi belum mendaftar untuk memohon BPR,” katanya.

Beliau berkata, bayaran BPR untuk tahun depan akan dibuat dua kali, dengan pembayaran pertama sebelum Aidilfitri.

Mengulas rungutan golongan M40 dalam Belanjawan 2021, Johan berkata, keutamaan kerajaan adalah membantu golongan berpendapatan rendah dan terjejas, termasuk orang kelainan upaya (OKU), bantuan anak-anak termiskin serta warga emas.

Katanya, golongan M40 masih menerima manfaat besar terutama dalam aspek pengurangan dan pengecualian cukai serta bantuan kehilangan pekerjaan yang turut dialami.

“Ia bukan bermaksud kita mengabaikan M40. Selain cukai dikurangkan satu mata peratusan bagi julat pendapatan RM50,001 hingga RM70,000, beberapa potongan dan pelepasan cukai diumumkan, bakal membantu M40 seperti pelepasan cukai berkaitan gaya hidup dinaikkan daripada RM2,500 ke RM3,000.

“Bagi mereka yang menjaga ibu bapa, pelepasan naik daripada RM5,000 ke RM8,000.

“Ada juga aspek kesihatan menyentuh pelepasan baharu untuk pembekalan vaksin dan saringan, yang mana ada beberapa potongan dan pelepasan cukai untuk membantu M40,” katanya.

Johan berkata, potongan caruman Kumpulan Wang Simpanan Pekerja (KWSP) turut dikurangkan tahap minimum daripada 11 peratus kepada sembilan peratus.

Katanya, potongan yang mungkin berjumlah sehingga RM9 bilion itu lebih memanfaatkan golongan M40.

“Bagi bantuan pinjaman bersasar, walaupun tumpuan diberi kepada golongan B40, mereka yang berada dalam kelompok M40 yang kekurangan pendapatan turut dibantu.

“Mereka yang kehilangan pekerjaan diberi opsyen menjalankan latihan untuk mendapatkan pekerjaan baharu.

“Kerajaan juga menambah baik layanan cukai untuk pampasan, yang mana sebelum ini cukai RM10,000 untuk setiap tahun perkhidmatan kini dinaikkan dua kali ganda kepada RM20,000 untuk setiap tahun perkhidmatan,” katanya.

Di Kota Bharu, hampir 3,000 nelayan di Kelantan menyifatkan BPR memberi kelegaan besar untuk membolehkan mereka meneruskan kelangsungan hidup.

Apa yang paling menggusarkan ialah kemungkinan berdepan musim tengkujuh dalam tempoh penghujung tahun seperti ini dan tidak membolehkan mereka ke laut mencari rezeki.

Pengerusi Persatuan Nelayan Kawasan Tumpat, Mohamed Shaam Abd Kadir, berkata semua nelayan di Kelantan layak menerima BPR yang diumumkan kerajaan.

“Kami sangat bersyukur apabila mendengar kerajaan akan memberi BPR dengan setiap keluarga mampu memperoleh sehingga RM1,800, berbanding RM1,500 menerusi BPN sebelum ini.

“Pertambahan RM300 itu besar kesannya buat keluarga nelayan seperti ini, termasuk simpanan untuk persediaan persekolahan awal tahun depan,” katanya kepada BH, semalam.

Beliau berkata, kenaikan elaun Sara Hidup Nelayan daripada RM250 kepada RM300 juga amat bermakna bagi penerima. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Beberapa Kampung Dilanda Banjir Di Membakut, PPS Mula Dibuka

BEAUFORT: Keadaan hujan berterusan selama beberapa hari menyebabkan beberapa perkampungan di sini digenangi banjir dan penduduk terpaksa dipindahkan ke kawasan selamat.

Pegawai Angkatan Pertahanan Awam Malaysia (APM) Leftenan Mohd Mayroof berkata Pusat Pemindahan Sementara (PPS) di Dewan Serbaguna Membakut mula dibuka sejak jam 2 petang tadi.

“Setakat jam 7 malam ini kita APM sudah memindahkan lima keluarga membabitkan 14 mangsa dari Kampung Baitam ke PPS terbabit.

“Jumlah ini dijangka akan bertambah selepas ini berikutan keadaan banjir yang masih belum surut dan berisiko tinggi kepada penduduk kampung,” katanya semasa dihubungi.

Sementara itu Pegawai Bomba Kanan II (PBKII) Razali Dena berkata tujuh anggota dari Balai Bomba dan Penyelamat (BBP) Beaufort turut ke lokasi bagi melaksanakan kerja pantauan serta memindahkan mangsa terjejas banjir.

“Setakat ini sebuah keluarga dari Kampung Kiyai Membakut sudah dipindahkan ke PPS sementara menggunakan aset dari JBPM termasuk bot penyelamat,” katanya. – Utusan Borneo


‘Tan Sri Muhyiddin Berundurlah Secara Terhormat’ – Najib Razak

KUALAL LUMPUR: Bekas Perdana Menteri, Datuk Seri Najib Razak meminta Perdana Menteri Tan Sri Muhyiddin Yassin berundur secara terhormat sebagai sebagai mengambil tanggungjawab kepada masalah yang timbul.

Ahli Parlimen Pekan itu berkata, ada tindakan kerajaan berhubung Ordinan Darurat tidak mengikut perlembagaan negara.

Katanya, urusan berkenaan membabitkan seorang ketua kerajaan dan Yang di-Pertuan Agong sebagai ketua negara.

“Pilihan yang terbaik adalah untuk Tan Sri Muhyiddin berundur secara terhormat dan mencerminkan bahawa Perdana Menteri mengambil tanggungjawab atas apa yang dilakukan atas nama kerajaan,” katanya pada sidang media di parlimen hari ini.

Katanya, peletakan jawatan itu adalah di antara Perdana Menteri dengan Seri Paduka dan terpulang kepada baginda untuk melantik seseorang yang mempunyai sokongan dalam kalangan Ahli Parlimen.

“Seperti saya katakan saya menyokong kerajaan Perikatan Nasional (PN) tetapi menarik sokongan kepada Perdana Menteri.

“Saya percaya tidak akan ada usul tidak percaya dan saya akan tentukan pendirian nanti. Kita tengoklah apa perkembangan pada Isnin nanti,” katanya.

Najib berkata, beliau berpendapat Ordinan Darurat perlu dibahaskan di Dewan Rakyat seperti dititahkan Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah.

Katanya, beliau berbincang dengan beberapa orang peguam berhubung isu itu dan mereka berpendapat sama sepertinya.

“Saya tidak melakukan perkara ini secara peribadi, tetapi secara prinsip. Sumpah (sebagai Ahli Parlimen) inilah adalah berat, Wallahi, Wabillahi Watallahi, ia adalah sumpah berat, saya junjung dan pertahankan” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Helang Punca Gangguan Elektrik Di Sandakan

SANDAKAN: Seekor burung helang yang terlanggar talian elektrik bervoltan tinggi menjadi punca gangguan bekalan elektrik di sekitar bandar Sandakan, di sini, kelmarin.

Gangguan selama kira-kira setengah jam yang bermula jam 6.05 petang itu menjejaskan lebih 3,600 pengguna termasuk pejabat dan kuarters Sabah Electricity Sdn Bhd (SESB), kilang dan kawasan perumahan.

Dalam satu kenyataan semalam, SESB mendapati gangguan disebabkan bekalan elektrik yang disalurkan menerusi talian 33 kiloVolt (kV) ke kawasan terbabit terputus.

“Siasatan lanjut kemudian membawa kepada penemuan bangkai seekor helang di bawah menara talian bervoltan tinggi dan ia dipercayai mati disebabkan terlanggar talian di atas menara itu,” katanya.

Selepas mengenal pasti punca gangguan, kerja memulihkan bekalan dilaksanakan dan selesai pada jam 6.36 petang, dengan tempoh gangguan selama 31 minit. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


STAR Kekal Sokong Muhyiddin, Minta Pembangkang Henti Main Politik

KOTA KINABALU: Parti Solidariti Tanah Airku (STAR), yang merupakan komponen Perikatan Nasional (PN), tetap teguh menyokong Perdana Menteri Muhyiddin Yassin, walaupun ada tekanan kuat terhadapnya supaya mengundurkan diri.

Presidennya, Jeffrey Kitingan, berkata Muhyiddin masih Perdana Menteri yang sah mengikut Perlembagaan.

“Parlimen akan bersidang pada September dan semua Ahli Parlimen berpeluang menentukan kedudukan beliau sebagai Perdana Menteri,” katanya dalam kenyataan.

“Sementara itu, tuduhan-tuduhan bahawa beliau menderhaka terhadap Yang di-Pertuan Agong adalah tidak berasas, dan sangat mengganggu pada saat kita semua sepatutnya bekerjasama, baik kerajaan mahupun pembangkang, untuk memerangi Covid-19.”

Muhyiddin semalam menegaskan, beliau tidak akan meletak jawatan walaupun berdepan desakan daripada Umno dan parti-parti pembangkang supaya beliau berbuat demikian.

Katanya, isu peletakan jawatannya tidak timbul memandangkan beliau masih memiliki sokongan yang cukup di Dewan Rakyat.

Beliau berkata, kerajaannya akan membentangkan usul undi percaya di Dewan Rakyat pada September untuk menguji sokongan majoriti terhadapnya.

Kitingan, satu-satunya Ahli Parlimen STAR di Dewan Rakyat, mewakili Keningau, berkata usaha kerajaan untuk menghentikan penyebaran Covid-19 terjejas oleh gangguan politik yang berterusan, dan ini melemahkan usaha melaksanakan Pelan Pemulihan Negara seperti yang dijadualkan.

Katanya, hampir 20,000 kes Covid-19 dikesan di Malaysia semalam, dan jumlah kes dijangka akan terus meningkat dalam beberapa minggu akan datang.

“Yang menyedihkan saya adalah, selama empat hari sidang Parlimen, pembangkang berkeras untuk bermain politik tetapi tidak menyumbang apa-apa dalam usaha memerangi Covid-19.

“Apa yang kita perlukan sekarang adalah komitmen tidak berbelah bahagi kerajaan untuk memastikan Malaysia berada di landasan yang betul dalam memulihkan ekonomi demi kebajikan rakyat.

“Pembangkang harus memberikan kerajaan peluang untuk melaksanakan pelan pemulihan ini,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Sabah Rampas Rokok Seludup Bernilai RM3.2 Juta

KOTA KINABALU: Pasukan Gerakan Am (PGA) Briged Sabah merampas rokok seludup dianggar bernilai lebih RM3.2 juta dalam serbuan di sebuah gudang di Batu 3 1/2, Jalan Segama Lama, di Lahad Datu, semalam.

Komander Briged PGA Sabah, Mohd Abduh Ismail berkata, dalam operasi “Op Kontraban” kira-kira jam 10 malam itu, semua rokok jenis kretek dan putih berkenaan didapati disembunyikan dalam gudang berkunci serta berpagar.

Katanya, ketika diserbu seorang lelaki warga Indonesia berusia 56 tahun dipercayai penjaga gudang berkenaan turut ditahan bagi membantu siasatan.

“Operasi dijalankan hasil kerjasama Batalion 17 PGA Lahad Datu dan Batalion 14 PGA Tawau.

https://imasdk.googleapis.com/js/core/bridge3.470.2_en.html#goog_1210362538“Sebaik berjaya masuk ke dalam gudang berkenaan, pasukan serbuan menemui 2.36 juta batang rokok putih dan 1.7 juta batang rokok jenis kretek.

“Antara jenama rokok dirampas adalah Astro, Premium, Asatu, Tex dan Surya dipercayai dibawa masuk tanpa kelulusan dan cukai Jabatan Kastam Diraja Malaysia (JKDM),” katanya ketika dihubungi, hari ini.

Mohd Abduh berkata, suspek dan semua rokok yang dirampas kemudiannya diserahkan ke Ibu Pejabat Polis Daerah (IPD) Lahad Datu untuk tindakan selanjutnya.

Katanya, suspek turut diarahkan menjalani ujian saringan Covid-19 sebelum dimasukkan ke lokap Balai Polis Lahad Datu.

“Jumlah keseluruhan rokok dirampas dianggarkan bernilai RM3,207,952 berdasarkan harga pasaran semasa.

“Kes disiasat mengikut Seksyen 135 (1) (d) Akta Kastam 1967 dan jika sabit kesalahan boleh dikenakan hukuman denda tidak kurang daripada sepuluh kali nilai barang atau RM100,000 dan tidak lebih daripada dua puluh kali ganda nilai barang atau RM500,000 yang mana lebih besar atau dipenjara tidak kurang daripada enam bulan dan tidak melebihi lima tahun atau kedua-duanya sekali,” katanya. – FMT


Sultan Haji Ahmad Shah mangkat

KUANTAN 22 Mei – Paduka Ayahanda Sultan Haji Ahmad Shah mangkat pagi ini di Institut Jantung Negara (IJN) Kuala Lumpur.

Menteri Besar, Datuk Seri Wan Rosdy Wan Ismail mengesahkan kemangkatan Sultan Pahang Ke-5, Sultan Ahmad Shah Al-Musta’in Billah Ibni Almarhum Sultan Abu Bakar Ri‘ayatuddin Al Muadzam Shah di Institut Jantung Negara (IJN), Kuala Lumpur, pagi tadi.

Beliau melalui kenyataan rasmi dikeluarkan pejabat Menteri Besar Pahang berkata, Sultan Ahmad Shah disahkan mangkat jam 8.50 pagi tadi.


Covid-19: Tabika, Taska Kemas Di Zon Merah Ditutup

TASEK GELUGOR: Semua taman bimbingan kanak-kanak (tabika) dan taman asuhan kanak-kanak (taska) Jabatan Kemajuan Masyarakat (Kemas) yang berada dalam zon merah Covid-19 di seluruh negara kini ditutup, kata Ketua Pengarahnya, Datuk Mohamad Yasid Bidin.

Beliau berkata, tindakan itu dibuat atas nasihat Kementerian Kesihatan Malaysia (KKM) bagi membendung penularan wabak Covid-19 dalam kalangan murid dan petugas.

“Setakat ini, sebanyak 281 tabika dan sembilan taska di Kedah, Terengganu dan Sabah membabitkan 6,699 murid telah ditutup… namun kami jangkakan mungkin akan ada lagi (tabika dan taska) di zon merah di negeri lain yang akan ditutup,” katanya kepada pemberita selepas Wacana Ilmu Wanita Inspirasiku di sini hari ini.

Menurutnya, penutupan itu adalah sehingga mendapat kebenaran untuk beroperasi daripada KKM.

Program anjuran Kemas itu dirasmikan oleh Timbalan Menteri di Jabatan Perdana Menteri (Parlimen dan Undang-undang), Datuk Shabudin Yahaya yang juga Ahli Parlimen Tasek Gelugor.

Mengulas lanjut, Mohamad Yazid berkata, sejak beroperasi semula, tabika dan taska Kemas mematuhi sepenuhnya prosedur operasi standard yang ditetapkan pihak berkuasa termasuk membenarkan hanya 30 hingga 50 peratus kehadiran pada setiap hari bergantung pada keluasan kelas.

“Mereka datang ke kelas secara bergilir contohnya jika A datang hari ini esok dia tidak hadir kerana bagi memberi peluang murid B pula hadir.

“Kelas kami juga memang mematuhi SOP ditetapkan malah disanitasi setiap hari oleh petugas Kemas,” katanya.

Beliau berkata ketika ini terdapat 11,900 kelas membabitkan 220,000 murid tabika dan taska Kemas di seluruh negara.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kad Pengenalan Fizikal Perlu Dihapuskan

KUALA LUMPUR: Sudah tiba masanya kerajaan mengambil inisiatif menukar kad pengenalan fizikal kepada digital yang lebih dijamin keselamatannya berbanding yang digunakan ketika ini.

Pakar Kajian Strategik dan Anti Keganasan Universiti Malaysia Perlis (UniMAP) Dr Mohd Mizan Aslam berkata, peralihan kepada digital itu penting kerana ia lebih selamat dan sistematik dengan sistem tertentu yang lebih canggih.

Katanya, penggunaan pengenalan diri secara biometrik dan retina juga boleh diintegrasikan dengan apa juga sistem yang ada di negara ini tanpa perlu bimbang risiko hilang atau dicuri.

“Seiring perkembangan teknologi yang begitu pesat, saya berpendapat kad pengenalan secara fizikal mungkin perlu dihapuskan, kerana secanggih mana pun ia dibuat, pihak tidak bertanggungjawab akan sentiasa mendahului.

“Ini kerana kita masih berpandukan kepada kad fizikal dan hanya beberapa urusan tertentu saja kita imbas untuk pengesahan,” katanya kepada Harian Metro.

Mohd Mizan berkata, sejak beberapa tahun kebelakangan ini, pemilikan kad pengenalan Malaysia oleh warga asing termasuk pendatang asing tanpa izin (Pati) menjadi isu yang mengundang kebimbangan rakyat.

Katanya, ia berlaku kerana terdapat permintaan dan penawaran kerana ia ibarat ‘nyawa’ kepada mereka untuk tinggal dan bekerja di sini termasuk jutawan dari luar negara seperti Arab dan Eropah. “Mengikut laporan Jabatan Pendaftaran Negara (JPN), sebanyak 1.3 juta kad pengenalan hilang akibat kecuaian; 363,580 (jenayah) dan 20,410 (bencana).

“Soalnya, jika 1.7 juta kad pengenalan ini terlepas ke tangan mereka yang melakukan jenayah, bagaimana kita hendak menyelesaikan penganiayaan ini, sama juga dengan sindiket mengaut untung di atas keistimewaan yang diberi kepada rakyat Malaysia,” katanya.

Menurutnya, kerajaan juga perlu menubuhkan Suruhanjaya Siasatan Diraja (RCI) dan dianggotai mereka yang berkecuali yang melaporkan terus kepada Yang di-Pertuan Agong.

Selain itu, katanya, kamera litar tertutup (CCTV) di JPN perlu ditambah dan diselia terus ke pangkalan data supaya boleh terus diakses dari web.

“Jika ia membabitkan kakitangan serta orang dalam, tindakan tegas perlu diambil kerana ia jelas pengkhianatan kepada negara,” katanya.- HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Pengunjung rambang mata aneka juadah makanan laut

KOTA KINABALU: Aneka juadah berasaskan makanan laut boleh diperoleh di bazar Ramadan Asia City, di sini, sehingga menyebabkan pengunjung rambang mata dan sukar membuat pilihan.

Lebih 100 gerai di bazar itu menawarkan pelbagai menu menarik, termasuk ketam goreng, sate sotong sumbat, ikan bakar, sate udang dan makanan laut panggang, yang mendapat sambutan orang ramai.

Peniaga, Azna Alip, 27, berkata gerainya menjual ketam goreng pada harga RM10 bagi empat ekor dan ikan bakar, selain memperkenalkan ketam bakau sebagai menu baharu tahun ini.

“Ketam digoreng begitu saja dan dimakan bersama sambal. Ramai pelanggan datang balik untuk membeli lagi selepas merasai ketam goreng ini,” katanya.

Seorang lagi peniaga, Elley Abdullah, berkata pengunjung berpeluang menikmati aneka sate makanan laut yang disediakan di gerainya.

“Mereka boleh mencuba sate sotong sumbat berintikan campuran tomato dan bawang serta sate udang disapu madu yang masing-masing berharga RM7 dan RM10 secucuk,” katanya.

Seorang pengunjung yang hanya mahu dikenali sebagai Emily berkata, beliau turut mendapati kebanyakan gerai di bazar Ramadan itu menjual juadah berasaskan makanan laut.

“Saya memang menyukai makanan laut dan bazar ini menawarkan banyak pilihan pada harga berpatutan berbanding jika membeli di restoran,” katanya. – Berita Harian


Hujan Tanpa Henti, 60 Kampung Di Sabah Terjejas Banjir

KOTA KINABALU, 2 Sept : Sebanyak 60 kampung di dua daerah negeri ini meliputi 45 kampung di Beaufort dan 15 kampung di Membakut, terjejas banjir apabila hujan tanpa henti lebih 48 jam, sejak lewat petang Selasa.

Sekretariat Pengurusan Bencana Daerah Beaufort dalam kenyataan memberitahu setakat ini tiada mangsa banjir dipindahkan, bagaimanapun sebuah pusat pemindahan telah dibuka iaitu di Dewan DSP Mohd Dun Banir sebagai langkah persediaan.

Katanya antara kampung yang terjejas di Beaufort ialah Binunuk, Balibata, Simpang Empat, Bakalau, Sungkadan, Melalugus, Batandok Lubak, Melati dan Lumatai, manakala antara kampung terjejas di Membakut ialah Kampung Bambangan, Sinoko, Sindok, Baitam Ulu, Baitam Laut dan Baitam Baru.

“Hujan lebat berterusan di Beaufort dan Tenom menyebabkan kenaikan paras air Sungai Padas di dua daerah tersebut dan hujan yang turun pada petang semalam, terutama di kawasan Ulu Membakut menyebabkan kenaikan paras air di Sungai Membakut.

“Dua pintu Empangan Hidro Pangi terpaksa dibuka bagi mengurangkan kuantiti air di empangan itu menyebabkan peningkatan air Sungai Padas ke paras bahaya dan dengan peningkatan itu Pusat Kawalan Operasi Bencana telah diaktifkan semalam,” menurut kenyataan itu hari ini.

Sebanyak 59 jalan di daerah tersebut turut terjejas antaranya Jalan Kampung Binunuk, Jalan Pekan Lama Membakut, Jalan Kampung Baitam Baru, Jalan Kampung Suasa dan Jalan Kampung Kangsa.

Sementara itu, 11 sekolah turut terjejas termasuk tiga sekolah di daerah Membakut iaitu Sekolah Kebangsaan Kampung Bambangan, Sekolah Kebangsaan Sinoko dan Sekolah Kebangsaan Pekan Membakut. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Lakukan Pembelian Panik, Keadaan Di Tawau Terkawal – Christina

TAWAU: Masyarakat di daerah ini disaran agar jangan panik dan risau sehingga melakukan pembelian panik barang-barangan keperluan dapur berikutan laporan tentang penularan wabak Covid-19 yang telah menular ke Tawau.

Saranan itu dibuat oleh Timbalan Ketua Menteri merangkap Ahli Parlimen Tawau, Datuk Christina Liew.

Menteri Pelancongan, Kebudayaan & Alam Sekitar ini berkata, setakat ini keadaan masih terkawal dan langkah-langkah pencegahan dan kawalan telah dilakukan oleh pegawai-pegawai Jabatan Kesihatan Negeri Sabah.

Beliau mengeluarkan kenyataan ini berikutan maklumat dan perkembangan terkini dimana, pihak JKNS dan hospital telah mengaktifkan “Fever Centre” di Hospital Besar Tawau.

Mengenai 350 peserta dari Tawau yang menyertai perjumpaan keagamaan di Petaling Jaya baru-baru ini, Christina berkata, difahamkan sebilangan besar daripada mereka telah melakukan proses pemeriksaan dan saringan kesihatan setakat ini. Manakala, selebihnya sedang dikesan oleh JKNS.

Biarpun peserta didapati positif terkena jangkitan Covid-19, langkah kuarantin serta merta telah diambil oleh pihak Hospital Besar Tawau.

Beliau juga memuji tindakan Presiden Majlis Perbandaran Tawau, Datuk Ir Amrullah yang telah menunda program Festival Kebudayaan Antarabangsa Tawau 2020 yang sepatutnya berlangsung pada 21 Mac ini.

Katanya, langkah itu satu tindakan yang bijak dan berhati-hati agar wabak ini tidak menular kepada penduduk Tawau.

Beliau juga meminta kerjasama masyarakat di Tawau agar tidak menyebarkan maklumat-maklumat palsu menerusi media sosial yang boleh mengakibatkan keadaan panik.

Beliau menyarankan masyarakat Tawau agar mengambil langkah berjaga-jaga dengan mengurangkan aktiviti di luar  dan sentiasa memakai topeng penutup hidung & mulut ketika berada di kawasan umum; menggunakan ‘hand sanitizer’ dan sentiasa membasuh tangan dengan sabun.

Beliau juga tidak menggalakkan masyarakat di daerah ini untuk bersalaman buat sementara waktu ketika menghadiri program yang dikunjungi orang ramai.

Sebaliknya, orang ramai boleh meletakkan tangan pada dada dan tunduk sebagai tanda hormat seperti yang disarankan oleh pihak Kementerian Kesihatan Malaysia (KKM). – BorneoToday


Kompaun Langgar PKP, Kini RM10,000

KUALA LUMPUR: Nilai kompaun bagi kesalahan melanggar prosedur operasi standard (SOP) Perintah Kawalan Pergerakan (PKP) kini dinaikkan daripada RM1,000 kepada RM10,000 mulai hari ini, kata Ketua Polis Negara Tan Sri Abdul Hamid Bador.

Beliau berkata langkah itu berikutan Ordinan Darurat (Pencegahan dan Pengawalan Penyakit Berjangkit) (Pindaan) 2021 yang diwartakan mulai 12.01 tengah malam tadi.

Beliau berkata keputusan menaikkan nilai kompaun itu bagaimanapun bukan untuk menghukum orang ramai secara berlebih-lebihan atau membolehkan kerajaan mengutip wang daripada orang ramai.

“Tetapi ia semata-mata untuk sedarkan orang ramai bahawa virus ini masih berada di mana-mana sekiranya kita lupa.

“Jika PKP dikenakan sejak sebulan lepas tak dipatuhi maka pada bila-bila masa keadaan boleh berubah kepada keadaan jauh lebih buruk (jumlah kes positif) daripada sebelum ini,” katanya pada sidang media, di sini, hari ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


7 Cedera, Bas Ekspress Terbabas Ke Bahu Jalan

TAWAU; 13 OGOS 2019 (Selasa) – Empat wanita dan tiga lelaki cedera ringan selepas bas ekspress yang dinaiki dari Kota Kinabalu menuju ke Tawau terbabas ke bahu jalan di Batu 15 Jalan Apas, pagi tadi.

Pusat Gerakan Operasi (PGO) Jabatan Bomba Dan Penyelamat Negeri dalam kenyataan berkata, Balai Bomba dan Penyelamat Tawau menerima panggilan kecemasan kira-kira pukul 5.15 pagi.

Sejurus selepas itu, PBK II Zougarana Konin bersama 6 anggota respon ke lokasi menggunakan jentera FRT dan EMRS.

Kesemua mangsa diberi rawatan awal sebelum dihantar ke Hospital Tawau untuk rawatan lanjut.

Operasi kemudiannya ditamatkan pada pukul 6.21 pagi.


Vaksin COVID-19: Tiada Rakyat Sabah Tercicir Walaupun Jauh Di Pedalaman – Ketua Menteri

SIPITANG, 24 Jun : Kerajaan negeri Sabah memastikan tiada rakyatnya tercicir dalam usaha pemberian vaksin COVID-19 walaupun mereka tinggal jauh di pedalaman Negeri di Bawah Bayu itu, kata Ketua Menteri Datuk Hajiji Noor.

Beliau berkata sebagai kerajaan yang dipilih oleh rakyat adalah menjadi tanggungjawab serta amanah kerajaan negeri Sabah untuk melindungi rakyat, justeru pihaknya akan berusaha sedaya upaya memberikan vaksin walau berdepan cabaran terutama logistik dan kurang pemahaman mengenai vaksin tersebut.

Hajiji berkata program vaksinasi di Long Pasia di sini melalui Program Jiwa Murni, Army Combat Medic Vaccination Programme (ACMVP) adalah contoh kerjasama pelbagai pihak bagi merealisasi semua rakyat Sabah mendapat akses kepada vaksin COVID-19 walaupun berada jauh di pedalaman.

“Sudah menjadi tanggungjawab kita untuk memastikan rakyat terima vaksin, kita tidak kira di mana mereka berada, ada tinggal jauh seperti di Long Pasia ini kita akan beri kemudahan (vaksin COVID-19) kepada mereka.

“Kita bawa vaksin untuk mereka ke sini yang memenuhi keperluan dan boleh digunakan rakyat kita di kawasan ini, saya lihat sambutan daripada penduduk kampung di sini amat menggalakkan dan mereka datang ramai-ramai dapatkan vaksin,” katanya pada sidang media di Long Pasia di sini hari ini.

Program Jiwa Murni ACMVP adalah program kerjasama Angkatan Tentera Malaysia (ATM), Kementerian Kesihatan dan Kerajaan Sabah untuk memberi suntikan vaksin di kawasan pedalaman, dan program selama dua hari di Long Pasia bermula hari ini menyasarkan pemberian 500 dos vaksin kepada penduduk.

Long Pasia terletak di kawasan pedalaman Sabah menempatkan kira-kira 700 penduduk terletak sekitar 300 kilometer dari barat daya Kota Kinabalu, dan juga terletak 1,000 meter atas paras laut di kawasan tanah tinggi Maligan.

Hajiji yang melihat sendiri proses vaksinasi dilaksanakan di Sekolah Kebangsaan Long Pasia itu berkata lebih banyak program kerjasama sebegini diharap dapat dilaksanakan di daerah lain bagi mempercepat usaha pemberian vaksin di Sabah.

“Sehingga semalam lebih 350,000 orang menerima vaksin dan kita berharap dapat melihat sasaran 30,000 orang yang diberi vaksin setiap hari mulai bulan Julai ini,” katanya yang turut mengumumkan  peruntukkan RM570,000 bagi pembinaan dua jambatan gantung serta kemudahan awam lain di kawasan itu.

Sementara itu, Panglima Divisyen Kelima Infantri Mej Jen Datuk Mohd Halim Khalid berkata program hari ini adalah Program Jiwa Murni ACMVP pertama di Sabah dan ATM akan meneruskan program tersebut untuk penduduk pedalaman di daerah Tongod, Nabawan dan Semporna tahun ini.

“Program ini penting bagi kita membantu mencapai imuniti berkelompok disasarkan kerajaan iaitu 80 peratus rakyat divaksin, kita menghantar seorang pegawai perubatan bersama lapan anggota vaksinator, kita juga gembira dapat bergerak bersama semua agensi dalam mencapai misi imunisasi rakyat ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lepas tiga Hari, MP Ranau Mengaku Masih Ahli PKR

Anggota parlimen Ranau Jonathan Yasin hari ini menafikan beliau keluar parti bersama kumpulan bekas timbalan presiden PRK Azmin Ali.

Selepas tiga hari, beliau menulis di Facebook bahawa beliau masih anggota PKR dan akan menjelaskan perkara itu kepada jawatankuasa pusat parti itu hari ini.

“Untuk rekod, saya masih dalam PKR. Saya juga menafikan memberi persetujuan meninggalkan PKR.Iklan

“Saya akan menjelaskan hal ini kepada jawatankuasa dan biro (parti) petang ini,” katanya di Facebook.

Kelmarin, Jonathan dilihat bersama 10 bekas anggota PKR di Hotel Sofitel, Kuala Lumpur – tempat kem Azmin berkumpul.

Beliau bergambar “selamat tinggal” bersama mereka.

Jonathan hari ini bagaimanapun tidak menyatakan sama ada beliau sudah menukar kem.

Pemimpin lain dalam kes itu ialah Zuraida Kamaruddin (Ampang), Saifuddin Abdullah (Indera Mahkota), Baru Bian (Selangau), Kamaruddin Jaafar (Bandar Tun Razak), Mansor Othman (Nibong Tebal), Rashid Hasnon (Batu Pahat), Edmund Santhara (Segamat), Ali Biju (Saratok) dan Willie Mongin (Puncak Borneo).

Mereka terlibat dalam gerakan membentuk gabungan politik baru Perikatan Nasional berkata Bersatu, BN, PAS, GPS and Warisan sebelum ini.


Benarkan Lebih Ramai Keluar Caruman KWSP Akaun 1

KUALA LUMPUR: Kerajaan wajar mempertimbangkan lebih banyak kategori pencarum yang dibenarkan mengeluarkan simpanan Akaun 1 Kumpulan Wang Simpanan Pekerja (KWSP) bagi membantu mereka ketika pandemik COVID-19.

Ia akan membantu lebih ramai rakyat terutama mereka yang miskin bandar serta tidak membebankan kewangan negara.

Penganalisis Ekonomi, Putra Business School, Universiti Putra Malaysia (UPM), Dr Ahmed Razman Abdul Latiff, berkata antara kriteria yang boleh dipertimbangkan adalah pemohon mempunyai jumlah wang yang mencukupi dalam Akaun 1, selain menilai daripada aspek komitmen atau pendapatan lebih guna bulanannya.

“Setakat ini, KWSP belum mengeluarkan syarat terperinci bagi permohonan pengeluaran Akaun 1, kalau boleh ada ruang ia diperluaskan kerana ia boleh dimanfaatkan oleh lebih ramai ahlinya, memandangkan dalam pembentangan Belanjawan 2021 semalam, cuma 600,000 pencarum terjejas akan dibantu melalui inisiatif ini.

“Saya juga berpandangan tidak ada masalah untuk memperluaskan kategori pencarum kerana ia tidak memberikan impak pada kerajaan,” katanya.

Dalam Belanjawan 2021 semalam, kerajaan meluluskan pengeluaran simpanan Akaun 1 KWSP sebanyak RM500 sebulan untuk tempoh 12 bulan dan permohonan boleh dibuat mulai Januari 2021 dengan jumlah maksimum RM6,000.

Ahmed Razman berkata, selain membantu golongan yang hilang punca pendapatan, pencarum miskin bandar termasuk golongan berpendapatan sederhana (M40) antara kelompok yang boleh dipertimbangkan.

“Jika pendapatan lebih guna mereka sedikit, jadi berilah ruang untuk pengeluaran Akaun 1, ini berikutan ada dalam kalangan penduduk kumpulan M40 di bandar walaupun gaji mereka besar, terpaksa membayar komitmen bulanan yang tinggi.

“Ini tidak termasuk pencarum yang ada anak ramai dan mungkin pasangan mereka tidak ada pekerjaan.

“Pengeluaran Akaun 1 ini penting bagi memastikan mereka ada pendapatan lebih guna setiap bulan,” katanya.

Beliau turut berkata, kelulusan bagi pengeluaran KWSP itu dikekalkan secara bulanan bagi memastikan pencarum tidak menggunakan wang berkenaan bagi tujuan yang tidak sepatutnya dan mampu menguruskan kewangan keluarga secara tersusun.

Menyentuh gesaan segelintir peniaga yang mengharapkan pengeluaran sekali gus untuk digunakan sebagai modal perniagaan, beliau berkata, ia tidak sesuai dan agak tersasar daripada matlamat asal kerajaan.

“Ada banyak peruntukan lain disediakan kerajaan bagi membantu dan membimbing peniaga mikro yang boleh dimanfaatkan, tidak sesuai untuk ambil peruntukan KWSP ini kerana ia lebih kepada membantu meringankan beban bulanan komitmen pencarum.

“Ada banyak perkara perlu diambil kira antaranya risiko kesihatan yang mungkin lebih meruncing pada tahun depan, jadi perlu teliti kesesuaian untuk berniaga,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anwar Pilihan Utama Netizen Jadi Perdana Menteri Ke-9

KUALA LUMPUR: Presiden Parti Keadilan Rakyat (PKR), Datuk Seri Anwar Ibrahim menjadi pilihan utama netizen sebagai calon Perdana Menteri kesembilan.

Berdasarkan kaji selidik Sinar Harian, Anwar memperoleh peratusan tertinggi iaitu sebanyak 45.76 peratus diikuti Ahli Parlimen Pekan, Datuk Seri Najib Tun Razak dengan jumlah 24.54 peratus.

Perdana Menteri,Tan Sri Muhyiddin Yassin pula mendapat 14.55 peratus undian sementara Ahli Parlimen Rantau, Datuk Seri Mohamad Hasan di tangga keempat dengan 6.74 peratus.

Ahli Parlimen Rembau, Khairy Jamaludin Abu Bakar memperoleh sebanyak 4.57 peratus undian manakala Ahli Parlimen Sembrong, Datuk Seri Hishammuddin Tun Hussein dengan 3.89 peratus.

Dapatan undian secara dalam talian itu melibatkan 1,207 netizen di semua platform media Sinar Harian dengan enam calon pilihan dan keputusan diumumkan pada Wacana Sinar Live Edisi 269 bertajuk PM9: Abah atau siapa? pada Selasa. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga Diesel Kekal, RON95 & RON97 Naik 5 Sen Sahaja

KUALA LUMPUR: Harga petrol mencecah paras siling dengan kenaikan lima sen, manakala harga diesel tidak berubah mulai tengah malam ini.

Harga RON95 dan RON97 masing-masing dinaikkan kepada RM2.05 serta RM2.35 seliter, manakala diesel kekal pada RM2.15 seliter.

Kadar baru itu akan berkuat kuasa esok sehingga 3 Mac ini.

“Bagi melindungi pengguna daripada kesan kenaikan harga sebenar minyak di pasaran global, kerajaan akan mengekalkan paras harga siling RM2.05 seliter bagi petrol RON95 dan RM2.15 seliter bagi diesel, walaupun harga runcit Mekanisme Harga Automatik (APM) bagi RON95 dan diesel meningkat lebih 10 sen berbanding had harga siling yang ditetapkan

“Kerajaan akan terus memantau kesan perubahan harga minyak mentah dunia serta mengambil langkah yang sesuai bagi memastikan kebajikan dan kesejahteraan rakyat terus terpelihara,” kata Kementerian Kewangan dalam kenyataan.


OKU Rentung Dalam Kebakaran Di Keningau

KENINGAU: Seorang lelaki yang juga orang kurang upaya (OKU) ditemui rentung selepas rumahnya di Kampung Bakiau, di sini, musnah terbakar awal pagi tadi.

Dalam kejadian jam 1 pagi itu, mangsa, Amburus Antougou, 65, tinggal bersama anaknya yang berusia 45 tahun gagal diselamatkan selepas api membakar sebahagian besar rumah mereka.

Ketua Polis Daerah Keningau, Deputi Superintendan Shahrudin Mat Husain berkata, mangsa tinggal bersama anaknya di rumah papan yang berkeluasan 5.5 meter persegi.

Katanya, ketika kejadian kedua-dua mangsa sedang tidur.

“Anak lelaki mangsa dikatakan cuba untuk menyelamatkan bapanya namun gagal memandangkan api sudah terlalu marak.

“Anak mangsa juga tidak dapat memastikan punca kebakaran atau api bermula dari bahagian mana memandangkan hanya menyedari selepas api memusnahkan hampir keseluruhan rumah,” katanya di sini, hari ini.

Shahrudin berkata, mangsa adalah OKU yang tidak mampu berjalan dan mayat ditemui di bilik tidur.

Katanya, kejadian hanya membabitkan sebuah rumah dan kediaman jiran yang hampir terletak kira-kira 50 meter.

“Mayat dihantar ke Hospital Keningau untuk proses bedah siasat dan kes diklasifikasikan sebagai kematian mengejut.

“Setakat ini, anggaran kerugian dan punca sebenar kejadian masih dalam siasatan,” katanya. – HMetro


Cinta Sehidup Semati

MAKASSAR: Kisah cinta abadi bukan sekadar khayalan apabila sepasang suami isteri lanjut usia di Kabupaten Jeneponto, Sulawesi Selatan dilaporkan meninggal dunia pada waktu hampir sama pada Ahad lalu.

Tribunnews melaporkan, kisah pilu berkenaan dikongsi oleh seorang pemilik akaun Facebook, Bidan WhanyRannu semalam sebelum ia menjadi tular di media sosial.

Menurutnya, warga emas terbabit, Maimunnah Yunus disahkan meninggal dunia pada jam 1.30 petang Ahad manakala suaminya, Batry Selkam turut meninggal selang 12 jam selepas itu.

Hantaran yang dibuat oleh pemilik akaun Facebook itu mendapat perhatian hingga ia dikongsi sebanyak 4,700 kali. – Agensi


Tongkang Dan Jeti Musnah Terbakar Di Lahad Datu

Lahad Datu: Sebuah tongkang dan jeti musnah terbakar dalam kejadian di jeti berhampiran Kampung Epil, dekat sini, hari ini.

Dalam kejadian kira-kira jam 11 pagi itu, tongkang dari Sandakan itu dipercayai berisi minyak kelapa sawit.

Ketua Polis Daerah Lahad Datu, Asisten Komisioner Nasri Mansor, berkata maklumat awal diterima, kebakaran membabitkan jeti minyak yang tidak dikawal oleh pengawal keselamatan kerana berada jauh dari kawasan kawalan pintu pagar.

“Ketika kejadian, tongkang itu terpaksa ditarik ke tengah laut bagi mengelakkan kebakaran merebak ke tongkang atau kapal lain yang berada di lokasi terbabit.

“Pasukan bomba berjaya memadamkan kebakaran kira-kira jam 12 tengah hari dan tiada kemalangan jiwa dilaporkan” katanya dalam satu kenyataan media, hari ini.

Katanya lagi, punca kebakaran masih dalam siasatan pihak bomba.


Pulang Sebab Sayang & Rindukan Suami, Lelaki Tembak Isteri Hingga Mati Selepas Orang Kampung Kata Dia Sudah Bernikah Di Luar Negara

KISAH GAUN PENGANTIN PUTIH ( Jhinerose Jinnol) :

Seorang wanita yang di tembak mati suaminya, wanita ini dikatakan mempunyai suami dan bekerja di Luar Negara ( Arab Saudi ).

Setelah balik dari negara tempat dia bekerja. Wanita ini di fitnah oleh orang sekelilingnya kononnya berkahwin dengan lelaki lain, difahamkan ada yang cemburu disebabkan wanita ini berjaya dengan kerjayanya di luar negara.

Sedangkan dia pulang ke tanahair sebab sayang dan rindunya terhadap suaminya.

Namun, Suaminya lebih percayakan fitnah orang lain ( Allahualam ) dan wanita ini berkata terhadap suaminya “adalah lebih baik aku mati di tangan mu sekiranya kau lebih mempercayai fitnah orang”. Dan suaminya bertindak membunuh wanita ini dengan tembakan pistol.

Akan tetapi sebelum itu, wanita ini meminta untuk menunaikan solat dahulu dan memakai pakaian gaun pengantin putih waktu perkahwinan dengan suaminya.

Di tengah-tengah pekat malam, di tepi lubang tanah yang sedia untuk menguburkan riwayat wanita ini, kesunyian pecah dengan bunyi tembakan pistol.. Tetapi wanita ini masi berdiri dan memanggil2 nama suaminya.

Tembakan kedua berbunyi lagi, wanita ini masih gagah berdiri dan sayu melihat wajah suaminya yang masih memegang pistol dan akhirnya tembakan ketiga dilepaskan.. Rebah la sekujur tubuh wanita yang memakai gaun pengantin putih dikeheningan malam.. Mati di tangan suaminya kerana fitnah! ( Allahualam )

Sumber : Ramai yang mengatakan kejadian ini berlaku di Selatan Filipina selepas mendengar bahasa yang digunakan ketika video tersebut dimainkan.

Didapati secara bertulis melalui post2 masyarakat setempat beserta video2 yang tak dapat sa kongsikan. Benar atau tidak bukan urusan kita menghakimi mereka sedangkan saya cuma menyampaikan mesej yang ada dalam kisah benar ini. Iaitu bahayanya FITNAH!


ESSCom Gagalkan Penyeludupan Ketum Di Kalabakan

TAWAU; 8 MARCH 2021 (Isnin) : Kawasan Keselamatan Khas Pantai Timur Sabah (ESSCOM) dengan kerjasama Batalion 14 Pasukan Gerakan Am (PGA) berjaya menggagalkan aktiviti penyeludupan air ketum selepas menahan empat lelaki memiliki 20 bungkus air ketum dan 11 kilogram daun ketum yang disembunyikan di dalam sebuah van di Road Chek Point (RCP) Kalabakan, kelmarin.

Komander ESSCOM, DCP Datuk Ahmad Fuad Othman berkata, kesemua suspek merupakan warga tempatan berumur 24 hingga 72 tahun itu ditahan sepasukan anggota PGA yang sedang melakukan rondaan di Pusat Pemeriksaan Daratan di kawasan berkenaan dan telah memeriksa van dinaiki suspek yang dikesan dalam keadaan mencurigakan kira-kira pukul 3.30-petang.

Katanya, hasil pemeriksaan telah menemukan dua kotak yang disembunyikan di bahagian belakang van mengandungi 20-bungkusan disyaki cecair air ketum dan 11 kilogram daun ketum.

Turut dirampas van dinaiki suspek dengan nilai keseluruhan rampasan dianggarkan bernilai RM121,310.00.

DCP Datuk Ahmad Fuad berkata, kesemua suspek dibawa ke Balai Polis Kalabakan untuk tindakan lanjut.Kes tersebut disiasat di bawah Seksyen 30(3) Akta Racun 1952.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Tidak Boleh Panggil Tukang Gunting Ke Rumah

KUALA LUMPUR: Perkhidmatan gunting rambut masih tidak dibenarkan kerana tersenarai dalam perkara yang dilarang sepanjang Perintah Kawalan Pergerakan Bersyarat (PKPB).

Larangan itu termasuk perkhidmatan gunting di rumah pelanggan.

Menteri Kanan (Keselamatan), Datuk Seri Ismail Sabri Yaakob, berkata prosedur operasi standard (SOP) mengenai gunting rambut masih tidak membenarkan ia beroperasi.

“Mengenai ada orang kenamaan (VIP) memanggil tukang gunting rambut ke rumah, ini berita baharu. Saya pun tidak tahu kerana sememang perkhidmatan itu tidak dibenarkan.

“Setakat ini, gunting rambut sama ada di kedai atau perkhidmatan di rumah ia termasuk dalam senarai terlarang maka tidak dibenarkan perkhidmatan itu di rumah, pejabat atau pun pelanggan ke kedai,” katanya.

Beliau berkata demikian pada sidang media selepas mesyuarat khas harian menteri mengenai pelaksanaan Perintah Kawalan Pergerakan Bersyarat (PKPB) di Putrajaya , hari ini.- Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Gerakan Buru Buaya Ganas Sungai Kalabakan Dilancarkan

KALABAKAN: Gerakan memburu buaya ganas yang disyaki menyerang seorang wanita sehingga maut di Sungai Kalabakan di sini pada Sabtu lepas, dilancarkan hari ini.

Pegawai Hidupan Liar Tawau Sailun Aris berkata, usaha terbabit dimulakan pada jam 10.30 pagi menerusi pemasangan sebuah perangkap yang berumpankan seekor ayam.

“Kita juga melibatkan penyertaan polis yang mempunyai senjata api,” katanya, semasa dihubungi Utusan Borneo di sini, berhubung perkembangan usaha mereka.

Usaha memburu reptilia itu digerakkan menerusi operasi bersepadu Jabatan Hidupan Liar (JHL) Tawau (tujuh kakitangan), Balai Polis Kalabakan (lima termasuk Ketua Balai).

Turut terlibat dalam operasi mengesan buaya terbabit, Bomba dan Penyelamat Tawau (18 orang), Balai Polis Daerah Kalabakan (lima) dan Pejabat Daerah Kalabakan (dua).

Mengulas lanjut, Sailun mengingatkan orang ramai yang tinggal di kawasan berhampiran, khususnya penduduk Kg Sg Tuda supaya berwaspada semasa pergi ke sungai.

“Kita khuatir kerana sungai itu juga menjadi habitat buaya ganas, justeru hati-hati ketika melakukan rutin harian seperti mandi, membasuh pakaian dan menangkap ikan,” katanya.

Sabtu lepas, seorang wanita, Nur Fatimah Saleh, 33, ditemui maut disyaki akibat diserang dan dibaham buaya semasa membasuh pakaian di tepi sungai kira-kira jam 10.30 pagi.

Mayat wanita terbabit ditemui terapung di tebing sungai yang sama kira-kira jam 3.25 petang dalam lingkungan 500 meter dari lokasi insiden terbabit dilaporkan berlaku.

Menurut maklumat awal berdasarkan kenyataan saksi kejadian yang juga rakan mangsa, mereka membasuh pakaian di tepi sungai sebelum dikejutkan dengan kehadiran buaya.


Maritim Patahkan Cubaan Seludup Petrol Dan Baja Ke Filipina

Tawau: Seorang lelaki tempatan dan dua lelaki warga asing ditahan Agensi Penguatkuasaan Maritim Malaysia (APMM) selepas dipercayai cuba menyeludup petrol bersubsidi dan baja ke Filipina, di Sungai Kinabutan Kecil, di sini, malam tadi.

Dalam kejadian jam 9.30 malam itu, semua suspek berusia 32 hingga 49 tahun itu ditemui dalam keadaan mencurigakan menaiki sebuah bot pam dipercayai dalam perjalanan dari jeti Kinabutan Kecil menuju ke negara jiran berkenaan.

Pengarah Zon Maritim Tawau Komander Maritim Mohd Yusri Hussin berkata, ketika kejadian, pihaknya sedang melakukan rondaan rutin di jeti itu dan menemui bot pam yang dinaiki ketiga-tiga suspek.

“Hasil pemeriksaan, anggota bertugas menemui 25 tong jeriken berisi petrol dan 38 karung berisi baja ‘Ammonium Nitrat’ di dalam bot pam berkenaan.

“Malah mereka juga gagal menunjukkan sebarang dokumen kebenaran membawa muatan tersebut sekali gus tindakan itu melanggar Akta Bekalan Makanan 1961,” katanya menerusi kenyataan media, hari ini.

Tambahnya, semua suspek, bot pam dan barangan tersebut yang dianggarkan bernilai RM12,000 ditahan serta dibawa ke jeti APMM Zon Maritim Tawau untuk siasatan lanjut.

“Kes turut diserahkan kepada Unit Siasatan Jenayah Maritim selepas juragan yang juga warga tempatan itu memiliki bahan-bahan dipercayai untuk membuat bom ikan.

“Manakala dua lagi warga asing tersebut akan disiasat mengikut Akta Imigresen 1959/63 selepas gagal mengemukakan sebarang dokumen pengenalan diri,” katanya.


Polis Nafi Gambar Tular 800 Kena Saman RM1,000 Berbaris Di Luar Balai Polis Sandakan

SANDAKAN: Polis menafikan gambar tular petang Isnin, yang memaparkan orang ramai berbaris di luar Balai Polis Sandakan mendakwa 800 lebih pemandu kena saman RM1,000 adalah tidak benar.

Ketua Polis Daerah Sandakan, Asisten Komisioner Mohd Azhar Hamin berkata orang ramai yang datang ke Balai Polis Sandakan adalah atas urusan membuat laporan polis dan urusan lain di balai itu.

“Untuk mengelakkan mereka berkumpul di dalam bangunan balai polis, pihaknya telah mengarahkan orang ramai yang berurusan berbaris di luar dengan mengambil kira kepentingan jarak sosial dalam pencegahan wabak COVID-19,” katanya.

Beliau berkata pada waktu yang sama di mana kebetulan Balai Polis Sandakan sedang dalam proses membuat semburan nyah kuman.

Mohd Azhar meminta individu tertentu agar hentikan penyebaran maklumat palsu Perintah Kawalan Pergerakan seperti ini.

“Pihaknya boleh mengambil tindakan kepada pihak tertentu ini kerana tidak bertanggungjawab dengan menyebarkan maklumat palsu,” katanya.

Beliau memberi amaran agar menghentikan perbuatan penularan berita yang tidak sahih seperti ini.


Sabah Lanjut Perintah Berkurung Di ESSZone Sehingga 4 Julai

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang sepatutnya berakhir jam 6 petang esok dilanjutkan sehingga 4 Julai.

Pesuruhjaya Polis Sabah, Datuk Zaini Jas, berkata susulan pelanjutan itu, penduduk di kawasan berkenaan diminta berada di dalam rumah dan tidak dibenarkan memasuki kawasan perairan itu antara jam 6 petang sehingga 6 pagi sepanjang tempoh berkenaan.

“Orang lain tidak dibenarkan memasuki atau berada di kawasan yang telah diisytiharkan antara jam 6 petang sehingga 6 pagi pada tarikh yang dinyatakan,” menurutnya dalam kenyataan di sini, hari ini.

Beliau berkata perintah berkurung itu meliputi kawasan perairan daerah Tawau, Semporna, Kunak, Lahad Datu, Kinabatangan, Sandakan dan Beluran.

Tambahnya, perintah berkurung itu dilanjutkan bagi memastikan kawasan perairan berkenaan tidak diceroboh oleh pengganas yang mengancam keselamatan penyelidik antarabangsa yang menjalankan penyelidikan dan pelancong di pulau-pulau peranginan.

Zaini berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik untuk mendapatkan wang tebusan dari selatan Filipina masih cuba menceroboh bagi melakukan penculikan serta jenayah rentas sempadan.

Beliau berkata perintah itu juga adalah bagi memudahkan penguatkuasaan dan pemantauan terhadap pergerakan bot selain menimbulkan rasa selamat dan yakin kepada pengusaha chalet serta nelayan dengan kehadiran kapal anggota keselamatan di sekitar kawasan mereka.

“Saya juga memberi kuasa kepada semua Ketua Polis Daerah di ESSZone mengeluarkan permit kepada pemohon yang layak bagi aktiviti perikanan atau ada keperluan mendesak untuk melalui kawasan perintah berkurung,” katanya.– BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ditahan Bawa Syabu Cuba Keluar Dari PKPD Guna Bot

KOTA KINABALU: Cuba selinap keluar dari kawasan Perintah Kawalan Pergerakan Diperketatkan (PKPD) Kampung Penimbawan, Tuaran, di sini, seorang lelaki ditahan polis, semalam.

Malah ketika ditahan kira-kira jam 5 petang itu, lelaki berusia 21 tahun terbabit turut didapati membawa dadah jenis syabu.

Lelaki terbabit ditahan Pasukan Polis Marin (PPM) Kota Kinabalu yang menjalankan operasi Op Benteng Covid-19, di kawasan Sungai Kampung Serusup, di sini.

Pegawai Pemerintah Markas Operasi PPM Kota Kinabalu, Asisten Superintendan Roslan Awang berkata, ketika penugasan kawalan PKPD, pasukan bot ronda PPM mengesan seorang lelaki cuba keluar dari kawasan kampung berkenaan dengan menaiki sebuah bot.

Katanya, lelaki tempatan itu kemudian ditahan kerana cuba keluar dari kawasan kampung berkenaan yang dikuatkuasakan PKPD.

“Pemeriksaan lanjut mendapati terdapat satu paket plastik kecil lutsinar berisi hablur jernih disyaki dadah syabu di badan suspek.

“Suspek kemudiannya ditahan dan dadah yang dianggarkan bernilai RM150 itu turut dirampas,” katanya di sini, hari ini.

Menurutnya, suspek turut dikenakan kompaun sebanyak RM3,000 atas kesalahan salah guna kebenaran keluar dari kawasan PKPD.

“Tangkapan dan rampasan kemudian diserahkan kepada Jabatan Siasatan Jenayah Narkotik Ibu Pejabat Polis Daerah (IPD) Tuaran untuk siasatan lanjut.

“Kes disiasat mengikut Seksyen Akta Dadah Berbahaya 1952 dan Peraturan 3 Akta Pencegahan Pengawalan Penyakit Berjangkit 1988,” katanya.

Sementara itu, katanya, PPM sentiasa menggalakkan masyarakat persisir pantai untuk menyalurkan apa-apa maklumat melalui aplikasi WhatsApp PPM Wilayah 4 Sabah di talian 0132831197 bagi memastikan keselamatan dan kemakmuran setempat terjaga dan terkawal. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Stesen Minyak, Restoran & Kedai Serbaneka Dibenar Beroperasi Sehingga 12 Malam

KUALA LUMPUR: Kerajaan bersetuju untuk memanjangkan tempoh perkhidmatan stesen minyak, restoran atau kedai makan dan kedai serbaneka untuk beroperasi mulai 6 pagi sehingga jam 12 malam bagi semua negeri kecuali bagi kawasan Perintah Kawalan Pergerakan Diperketatkan (PKPD).

Menurut Menteri Kanan Pertahanan Datuk Seri Hishamuddin Tun Hussein, perkara itu telah dipersetujui dalam Mesyuarat Menteri Kuartet COVID-19 pada Selasa.

Namun perkara itu katanya akan diumumkan oleh Perdana Menteri Datuk Seri Ismail Sabri Yaakob selepas Mesyuarat Jawatankuasa Khas Pengurusan Pandemik yang dijadualkan berlangsung esok.

“Ini akan diangkat ke Jawatankuasa Khas Pengurusan Pandemik yang akan bermesyuarat esok dan ia akan disyorkan kepada Yang Amat Berhormat Perdana Menteri sebelum diputuskan dan diumumkan Menteri Kuartet COVID-19,” katanya dalam sidang media selepas Mesyuarat Menteri Kuartet COVID-19 petang tadi.

Mesyuarat turut melibatkan Menteri Kesihatan, Khairy Jamaluddin, Menteri Komunikasi dan Multimedia Tan Sri Annuar Musa dan Menteri Kewangan Tengku Zafrul Tengku Abdul Aziz.

Tambah Hishammuddin, penambahbaikan terhadap prosedur operasi standard (SOP) sedia ada juga akan turut dibincangkan pada mesyuarat esok.

“Ia membabitkan senarai 181 SOP sedia ada yang dilihat mungkin akan dikurangkan kepada 10 selepas ini.

“Usaha ini berjalan dengan baik dan laporan yang kita terima hari ini sekali gus memberikan keyakinan saya bahawa ia dapat diselesaikan seperti dirancang pada permulaan bulan Oktober,” katanya lagi.

Tambah beliau, Mesyuarat Menteri Kuartet juga adalah bertanggungjawab untuk membuka sektor-sektor terlibat secara berperingkat dan selamat sebagai persiapan negara ke fasa endemik.

Untuk itu katanya lebih banyak kelonggaran akan diberikan selepas ini kepada rakyat selagi mana pematuhan SOP dan langkah keselamatan sewajarnya dapat diamalkan. – AWANI


Penjual Sayur Diikat Sebelum Disamun

SANDAKAN: Bukan saja dicekik dan dipijak, seorang peniaga sayur juga mengalami kerugian apabila keretanya turut dilarikan dalam kejadian samun di Batu 25, dekat sini, pagi semalam.

Ketika kejadian kira-kira pukul 2 pagi itu, wanita berusia 56 tahun itu dikatakan sedang bersiap di rumahnya untuk berniaga di pasar Gum-Gum, Batu 16, sebelum didatangi dua suspek dengan seorang daripadanya menunggu di bawah rumah.

Mangsa dikatakan dicekik dan dipijak, sebelum mata serta mulut ditutup, manakala tangannya diikat menggunakan kain.

Mangsa bagaimanapun berjaya membuka ikatan sebelum melarikan diri ke rumah jiran yang terletak kira-kira 600 meter dari rumahnya.

Selain kereta jenis Perodua Bezza berwarna putih, turut dipercayai dilarikan adalah beg tangan mangsa yang berisi wang berjumlah RM200, kad pengenalan dan dua telefon bimbit.

Ketua Polis Daerah Sandakan, Asisten Komisioner Mohd Azhar Hamin, berkata wanita terbabit membuat laporan polis pada pukul 10.30 pagi semalam.

Katanya, mangsa turut mendakwa pada kira-kira pukul 11 pagi hari sebelum disamun, dua suspek terbabit dilihat duduk di beranda rumahnya ketika mangsa baru pulang dari berniaga.

“Mangsa mendakwa kedua-dua suspek beri alasan berehat kerana motosikal rosak, sebelum beredar.

“Polis kini giat mengesan suspek berdasarkan maklumat diberikan mangsa,” katanya di sini, hari ini.

Kes disiasat mengikut Swksyen 359/ 397A Kanun Keseksaan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jalan Di Paitan Alami Tanah Runtuh, Pejabat Tergelongsor

SANDAKAN, 20 Jan : Jalan utama di Paitan, Beluran mengalami tanah runtuh akibat hujan lebat berterusan malam tadi menyebabkan bangunan Jabatan Air Paitan tergelongsor.

Ketika mengesahkan kejadian itu, Ketua Balai Bomba dan Penyelamat Beluran Rastam Keladi berkata Jalan Nangoh Paitan Kanibungan terputus dan tidak boleh dilalui melibatkan 80 meter anggaran jarak yang rosak akibat tanah runtuh itu.

Katanya sepasukan anggota dari balai itu sedang respons ke tempat kejadian dipercayai berlaku kira-kira 11.30 malam tadi.

“Tindakan awal pihak kontraktor kepada Jabatan Kerja Raya Sabah lakukan ialah dengan meletakkan bendera di kawasan terjejas dan papan tanda memaklumkan jalan ditutup.

“Berikutan kejadian itu, pengguna dinasihati menggunakan laluan alternatif iaitu jalan lama ke Kota Kinabalu,” katanya ketika dihubungi di sini hari ini.

Tiada mangsa cedera dilaporkan dalam kejadian itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Wanita Berpangkat Sarjan Didakwa Terima Rasuah

KOTA KINABALU: Seorang anggota polis wanita berpangkat Sarjan hari ini didakwa di Mahkamah Sesyen di sini atas dua pertuduhan menerima suapan berjumlah RM3,000 daripada seorang suspek kes mencuri, Februari lalu.

Tertuduh, Nora Alun, 42, yang bertugas di Ibu Pejabat Polis Daerah (IPD) Kota Kinabalu, bagaimanapun, mengaku tidak bersalah selepas pertuduhan dibacakan di hadapan Hakim Abu Bakar Manat.

Mengikut pertuduhan pertama, tertuduh didakwa bersetuju menerima wang tersebut daripada Mohd Saiful Jamil untuk tidak meneruskan siasatan terhadap lelaki itu yang sedang disiasat di bawah Seksyen 380 Kanun Keseksaan.

Dia didakwa melakukan perbuatan itu di Restoran Taufik, Inanam, dekat sini, pada 13 Feb lalu dan pertuduhan kedua pula, melakukan kesalahan menerima wang RM3,000 yang dipersetujui itu daripada individu sama di Pejabat Jabatan Siasatan Jenayah, IPD Kota Kinabalu, pada 17 Feb lalu.

Kedua-dua tuduhan itu didakwa Seksyen 17 (a) Akta Suruhanjaya Pencegahan Rasuah Malaysia (SPRM) 2009 yang memperuntukkan hukuman penjara sehingga 20 tahun dan denda tidak kurang lima kali nilai suapan atau RM10,000 atau mana-mana yang lebih tinggi, jika sabit kesalahan.

Pendakwaan dikendalikan Pegawai Pendakwa SPRM Clementine Severinus manakala tertuduh diwakili peguam Zahir Shah.

Mahkamah membenarkan tertuduh diikat jamin RM10,000 dengan seorang penjamin serta dua syarat tambahan iaitu melaporkan diri ke pejabat SPRM Kota Kinabalu sekali dalam tempoh dua bulan dan pasport antarabangsa diserahkan kepada pihak mahkamah.

Mahkamah menetapkan 19 Jan depan sebagai tarikh sebutan semula kes.- BERNAMA


Sabah ikut langkah kerajaan persekutuan wajibkan suntikan vaksin

KOTA KINABALU, 28 Feb – Kerajaan negeri Sabah akan mengikut langkah kerajaan Persekutuan berhubung cadangan dan dasar mewajibkan suntikan vaksin imunisasi kepada golongan kanak-kanak termasuk bayi ke arah meningkatkan lagi tahap kesihatan rakyat di negeri itu.

Menteri Kesihatan dan Kesejahteraan Rakyat Sabah Datuk Stephen Wong Tien Fatt berkata suntikan vaksin imunisasi penting sebagai langkah awal mencegah penyakit berjangkit daripada merebak, dan kementeriannya berharap dapat melaksanakan program berkenaan demi manfaat penduduk.

Menurutnya, kementeriannya kini masih mengadakan rundingan dengan kerajaan Persekutuan berhubung perkara berkenaan termasuk melihat perincian pelaksanaan program pemberian suntikan vaksin imunisasi itu di peringkat Persekutuan serta kemampuan kewangan kerajaan untuk melaksanakannya.

Wong berkata demikian kepada pemberita ketika diminta mengulas komitmen Kementerian Kesihatan Persekutuan untuk membentangkan cadangan dan dasar supaya suntikan vaksin imunisasi diwajibkan.

Beliau sebelum itu melancarkan pusat kesihatan sebuah hospital swasta di sini, hari ini.

Pada Isnin, Menteri Kesihatan Datuk Seri Dr Dzulkefly Ahmad berkata kementeriannya mendapat ‘desakan’ kuat pelbagai pihak supaya kerajaan mempertimbang mewajibkan imunisasi vaksin berikutan keengganan ibu bapa mengambil suntikan sehingga menyebabkan berlaku kes kematian.

Dalam perkembangan berkaitan, Wong berkata, pekerja asing di Sabah perlu menjalani pemeriksaan awal kesihatan termasuk mendapatkan suntikan vaksin bagi mencegah penularan penyakit Tuberculosis (TB) dalam kalangan di penduduk negeri itu.

“Tidak dinafikan warga asing memang antara pembawa penyakit TB ke dalam negeri ini. Sudah tentu ia memberi kesan negatif kepada tahap kesihatan penduduk.

“Kerajaan negeri akan melihat apakah langkah terbaik untuk mengelak penyakit itu daripada merebak termasuk keperluan memberi suntikan vaksin,” katanya.


Mahu Murah Punya Pasal

LONDON: Seorang lelaki sanggup terbang ke Turki untuk melakukan rawatan menanam rambut dengan harga lebih murah tetapi berdepan masalah lebih parah apabila rambutnya tidak tumbuh dan bintik merah tidak hilang.

Hapless Luke Horsfield, 26, menemui sebuah klinik di Turki yang menawarkan rawatan menebalkan rambutnya pada harga separuh lebih murah dari kedai di United Kingdom.

Bagaimanapun, selepas berbulan-bulan menjalani rawatan itu dengan harga £1,250 (RM6,713), rambutnya tidak tumbuh semula dan semakin teruk termasuk bekas luka yang jelas kelihatan.

Luke, seorang juruteknik teknologi maklumat menganggap pakar bedah di klinik di Istanbul mengambil terlalu banyak folikel daripada bahagian belakang kepalanya ketika rawatan itu dilakukan.

Prosedur itu dikenali sebagai pengekstrakan folikel iaitu folikel rambut diambil daripada sisi dan belakang kulit kepala pesakit dan disuntik ke bahagian depan yang botak atau tiada rambut.

Dia mendakwa rambutnya semakin menipis dan botak sebelum membuat keputusan melakukan rawatan menanam rambut.

Di laman web klinik, dia menjanjikan hasil yang berkesan dan memuaskan bagi lelaki yang mengalami rambut makin menipis dan akan tumbuh semula.

Luke memberi peringatan kepada orang ramai supaya mempertimbangkan menyelidik terlebih dulu klinik rawatan rambut sebelum menjalani prosedur itu.

Luke dari Bradford, West York berkata, dia berjaya memperoleh bayaran balik berjumlah £400 (RM2,148). – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ladang Lembu Ranau Jadi Tumpuan

RANAU, 8 Dis – Desa Cattle Fairy Farm, sebuah ladang ternakan lembu tenusu antara tempat yang menjadi tumpuan kunjungan pelancong tempatan dan luar negara di Mesilau Kundasang, Ranau.

Terletak di kaki Gunung Kinabalu, ladang seluas 199 hektar menerima ramai pengunjung terutama ketika cuti sekolah.

Dengan bayaran masuk RM5 seorang dewasa dan RM4 kanak-kanak berusia tujuh hingga 12 tahun, pelawat berpeluang melihat lebih dekat ladang ternakan lembu tenusu yang dibuka setiap hari.

Selain itu,  pelawat yang mengunjungi Desa Cattle Dairy Farm boleh merasai produk segar mereka seperti susu segar, puding dan aiskrim gelato sambil menikmati keindahan gunung Kinabalu.

Desa Cattle Dairy Farm diusahakan Desa Cattle Sdn Bhd, sebuah syarikat berkaitan kerajaan negeri Sabah yang merupakan pengeluar susu lembu dan produk tenusu utama di Sabah.


PRK Kimanis: 14 Borang Calon Disentap

KIMANIS, 3 Jan: Proses penamaan calon bagi Pilihan Raya Kecil (PRK) Parlimen Kimanis dijadual bermula pukul 9.00 pagi esok, dengan tumpuan terarah kepada jumlah calon yang bakal bertanding pada pilihan raya kecil itu.

Dewan Datuk Seri Panglima Haji Mohd Dun Banir di Beaufort dekat sini, menjadi lokasi Pusat Penamaan Calon bagi PRK ke-10 itu sejak Pilihan Raya Umum ke-14 (PRU14) pada Mei 2018.

Suruhanjaya Pilihan Raya (SPR) memberi tempoh satu jam kepada calon bagi mengemukakan borang pencalonan masing-masing.

SPR menetapkan PRK Parlimen Kimanis pada 18 Jan, manakala penamaan calon pada 4 Jan dan pengundian awal 14 Jan.

Pada PRK kali ini, Parti Warisan Sabah (Warisan) mengumumkan Ketua Bahagian Warisan Kimanis, Datuk Karim Bujang, 67, sebagai calon parti berkenaan.

Barisan Nasional (BN) pula mempertaruhkan Ketua UMNO Kimanis Datuk Mohamad Alamin, 48, sebagai calon mereka.

Beberapa calon yang bakal bertanding atas tiket Bebas juga dijangka mengemukakan borang pencalonan masing-masing.

Sementara itu, Pengerusi SPR Datuk Azhar Azizan Harun ketika ditemui pemberita selepas melawat pusat penamaan calon itu hari ini, berkata sebanyak 14 borang pencalonan bagi pilihan raya kecil itu sudah dijual setakat ini.

Karim ialah calon Warisan bagi kerusi itu pada PRU14, namun kalah dengan majoriti 156 undi kepada bekas Menteri Luar Datuk Seri Anifah Aman, yang ketika itu bertanding atas tiket BN.

PRK Parlimen Kimanis diadakan selepas Mahkamah Persekutuan pada 1 Dis lepas mengekalkan keputusan Mahkamah Pilihan Raya Kota Kinabalu yang membatalkan kemenangan Anifah bagi kerusi itu.

Mahkamah Pilihan Raya Kota Kinabalu pada 16 Ogos tahun lepas memutuskan bahawa kemenangan Anifah di kerusi itu sebagai tidak sah dan terbatal selepas mendapati ada kertas undi tambahan yang boleh menjejaskan keputusan pilihan raya.

Anifah memperoleh 11,942 undi dalam pertandingan tiga penjuru. Calon lain daripada Parti Harapan Rakyat Sabah, Jaafar Ismail pula meraih 1,300 undi.

Daftar pemilih bagi PRK Parlimen Kimanis merangkumi 29,664 pengundi yang terdiri daripada 29,654 pengundi biasa, sembilan pengundi awal dan seorang pengundi tidak hadir luar negara.

Sementara itu, Ketua Polis Daerah Beaufort DSP Azmir Abd Razak berkata 375 anggota pasukan keselamatan itu akan ditugaskan semasa hari penamaan calon, esok.

Beliau turut menasihatkan penyokong parti bertanding supaya tidak bertindak agresif dan memberi sokongan kepada calon masing-masing secara berhemah.


SPRM terus tingkat usaha kurangkan kes rasuah penjawat awam – SPRM Sabah

KOTA KINABALU, 7 Nov — Suruhanjaya Pencegahan Rasuah Malaysia (SPRM) Sabah akan terus berusaha meningkatkan tahap kesedaran untuk memastikan statistik penjawat awam terlibat dalam gejala rasuah dapat dibendung pada masa depan.

Pengarahnya, Datuk Sazali Salbi berkata, meskipun penglibatan penjawat awam dalam gejala rasuah masih terkawal di Sabah, namun usaha penekanan tahap kesedaran perlu dirancang di peringkat awal.

Katanya, kerjasama daripada semua peringkat amat dialu-alukan untuk memastikan aduan yang diterima dapat diambil tindakan dalam tempoh terdekat.

“Aduan daripada orang awam sangat diharapkan oleh SPRM. Kita hanya mempunyai 120 kakitangan di Seluruh negeri, masih tidak mencukupi untuk membenteras gelaja rasuah ini.

“Oleh itu aduan yang diterima daripada orang awam sangat penting, jika tiada aduan pihak SPRM tidak dapat mengambil tindakan sekali gus tidak mampu melaksanakan tugasnya,” katanya.

Beliau berkata demikian kepada pemberita selepas majlis perlawanan boling persahabatan membabitkan empat agensi iaitu, Persatuan Bermotosikal Berkuasa Tinggi Sabah (SBBA), SPRM, RTM Sabah dan Jabatan Belia dan Sukan Persekutuan Sabah, di Kota Kinabalu.

Sazali berkata, selain itu pihaknya akan menjalinkan kerjasama pintar dengan beberapa agensi kerajaan serta Badan Bukan Kerajaan (NGO) untuk membolehkan mereka bekerjasama menyalurkan maklumat untuk membanteras gelaja rasuah di peringkat akar umbi.

Dalam perlawanan persahabatan itu, pasukan RTM Sabah diumumkan juara keseluruhan, naib juara SPRM dan SBBA di tempat ketiga.


Polis Tawau Nafi Notis Arahan PKP Tular Di Media Sosial

TAWAU: Ketua Polis Daerah Tawau Asisten Komisioner Peter Umbuas menafikan notis arahan kononnya dari Ketua Polis Negara yang tular di media sosial.

Notis itu berhubung dengan Perintah Kawalan Pergerakan (PKP) dilanjutkan sehingga 14 April yang isi kandungannya tidak sahih dan bukan daripada pihak Ketua Polis Negara.

Beliau berkata setelah diteliti kandungan notis berkenaan, didapati ianya tidak benar dan tidak selari sepenuhnya sebagaimana yang telah digariskan dibawah PKP diwartakan oleh pihak kerajaan.

“Pihak IPD Tawau telah mengenalpasti sumber yang bertanggungjawab mengeluarkan notis berkenaan dan siasatan lanjut sedang dijalankan,” katanya.

Peter berkata, walaupun tindakan yang diambil dilihat bertujuan menasihati orang ramai berkaitan PKP, namun, ianya didapati tidak mematuhi garis panduan yang ditetapkan oleh pimpinan Polis Diraja Malaysia (PDRM).

“Pihak PDRM Tawau menasihatkan orang ramai supaya tidak menyebarkan berita yang diterima tanpa mengesahkan kesahihan berita berkenaan,” katanya.


10 Penagih Dadah Ditahan Di Papar

PAPAR: Seramai 10 individu ditahan selepas didapati terbabit dalam aktiviti penyalahgunaan dadah dalam operasi dijalankan Bahagian Siasatan Jenayah Narkotik (BSJN) Ibu Pejabat Polis Daerah (IPD) Papar, semalam.

Operasi khas dijalankan di sekitar kawasan Papar itu turut berjaya merampas dadah seberat 20.63 gram daripada penagih terbabit.

Ketua Polis Daerah Papar, Deputi Superintendan Batholomew Ak Umpit berkata, semua ditahan berusia lingkungan 20 hingga 40-an.

“Semua suspek dikenal pasti terbabit dengan aktiviti penyalahgunaan dadah dan mereka ditahan untuk membantu siasatan lanjut.

“Dua suspek disiasat mengikut Seksyen 39A(1) Akta Dadah Berbahaya (ADB) 1952 dan jika disabitkan kesalahan boleh dikenakan hukuman penjara dua hingga lima tahun dan dikenakan hukuman tiga hingga sembilan sebatan.

“Selain itu, lapan lagi individu yang ditahan disiasat mengikut Seksyen 12(2) ADB 1952 dan Seksyen 15(1)(a) ADB 1952,” katanya dalam kenyataan, hari ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Hadiah’ Hari Pekerja, Gaji Minimum RM1,500 Mulai 1 Mei

KUALA LUMPUR: Kerajaan meluluskan pelaksanaan kadar gaji minimum baharu RM1,500 sebulan mulai 1 Mei.

Bagaimanapun, Perdana Menteri Datuk Seri Ismail Sabri Yaakob berkata, keputusan itu hanya membabitkan majikan sektor swasta yang mempunyai lima pekerja ke atas.

Katanya, Menteri Sumber Manusia dan Menteri Pembangunan Usahawan akan berbincang mengenai penangguhan pelaksanaan gaji ini kepada syarikat kecil.

“Kita faham kalau kita ada gerai dan restoran di kampung yang mempunyai pekerja, tidak wajar kalau kita memaksa gaji minimum kepada warung yang mengambil pekerja untuk membantu mereka.

“Setakat 1 Mei ini adalah untuk syarikat besar termasuk syarikat berkaitan kerajaan (GLC),” katanya ketika ucapan penggulungan Naib Presiden Umno sempena Perhimpunan Agung Umno di Pusat Dagangan Dunia (WTC), di sini, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Beranak Ditahan Jual Rokok Seludup, Ingkar PKP

LAHAD DATU: Bukan saja melanggar Perintah Kawalan Pergerakan (PKP), malahan dua beranak turut menjual rokok seludup sejak tiga hari lalu di kawasan pasar ikan, di sini.

Suspek pemegang dokumen IMM13 berusia 34 tahun dan anak lelakinya, 15, yang tiada keterangan diri ditahan pukul 10 pagi semalam oleh sepasukan anggota polis yang menjalankan rondaan dan pemantauan PKP.

Ketika rondaan, dua beranak terbabit dikatakan merayau-rayau dalam keadaan mencurigakan di belakang kawasan pasar itu.

Ketua Polis Daerah Lahad Datu, Asisten Komisioner Nasri Mansor, berkata kedua-dua suspek mengaku menjual rokok seludup bermula jam 8 pagi hingga 12 tengah hari bagi mendapatkan wang.

“Polis turut merampas 41 pak rokok pelbagai jenama dan wang tunai sebanyak RM1,179 dipercayai hasil jualan rokok seludup.

“Kedua-dua suspek turut mengaku mengetahui arahan PKP yang sedang dikuatkuasakan, namun masih melakukan aktiviti itu,” katanya di sini, hari ini.

Kedua-dua suspek disiasat mengikut Seksyen 135(1)(d) Akta Kastam 1967, Seksyen 22(b) Akta Pencegahan dan Pengawalan Penyakit

Berjangkit 1988 (Akta 342) serta Peraturan 11 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.

Dalam kes berasingan, dua beradik yang berdegil dan menggunakan alasan tidak munasabah iaitu mahu mengambil rakan untuk bermalam di rumah mereka membawa padah apabila ditahan anggota Jabatan Sukarelawan Malaysia (RELA) di Pos Kawalan Felda Sahabat 2, Anjung Teduh Cenderawasih, di sini, petang semalam.

Dalam kejadian jam 7.50 petang itu, dua beradik masing-masing berusia 26 dan 33 tahun itu dikatakan menaiki motosikal menuju ke pos kawalan terbabit sebelum ditahan anggota RELA.

Biarpun diberitahu tidak dibenarkan keluar tanpa alasan kukuh, kedua-dua lelaki terbabit berkeras mahu mengambil rakan, sebelum ditahan sejurus rakan mereka yang berusia 18 tahun tiba di pos berkenaan.

Kes disiasat mengikut Seksyen 269 Kanun Keseksaan, Seksyen 22(b)Akta Pencegahan dan Pengawalan Penyakit Berjangkit 1988 (Akta 342) dan Peraturan 11 Peraturan-peraturan Pencegahan Dan Pengawalan Penyakit Berjangkit ( Langkah-Langkah di dalam kawasan tempat berjangkit) 2020.


Polis Buru Dua Lelaki Selepas Pecah Masuk Kedai Serbaneka 24 Jam Di Sandakan

SANDAKAN: Dua orang lelaki disyaki terlibat dalam kes pecah kedai serbaneka 24 jam sedang diburu oleh pihak polis di sekitar daerah ini.

Ketua Polis Daerah Sandakan Asisten Komisioner Mohd Azhar Hamin berkata, kedua suspek berjaya melarikan diri apabila kereta yang dipandu suspek terserempak dengan Unit Peronda Polis di Kampung Forest kira-kira jam 11.29 malam Isnin lepas.

“Hasil pemeriksaan ke atas kenderaan terbabit, yang ditinggalkan oleh kedua suspek menemui pelbagai barangan seperti makanan segera, ubat-ubatan dalam kuantiti yang banyak tertera tanda harga kedai Gemilang.

“Hasil siasatan pihak polis mendapati suspek yang melarikan diri terlibat dengan kes pecah kedai beberapa jam sebelumnya,” katanya.

Beliau berkata barang-barang yang ditemui dan kenderaan terbabit dibawa balik ke Ibu Pejabat Polis Daerah Sandakan untuk siasatan.

Azhar berkata pengadu yang juga pemilik kedai mengesahkan barang-barang yang ditemui telah dicuri dari kedainya berdasarkan rakaman kamera litar tertutup (CCTV).

“Pihak polis masih menjalankan usaha dalam mengesan kedua dua suspek yang melarikan diri,” katanya. Beliau berkata kes berkenaan akan disiasat dibawah Seksyen 457 Kanun Keseksaan.


Status PKP Beberapa Negeri Termasuk Sabah Bertukar Kepada PKPB Mulai 19 Feb Ini

PUTRAJAYA, 16 Feb : Perintah Kawalan Pergerakan (PKP) di beberapa negeri ditukar statusnya kepada PKP Bersyarat (PKPB) mulai 19 Feb ini.

Menteri Kanan (Kluster Keselamatan), Datuk Seri Ismail Sabri Yaakob berkata, ia melibatkan negeri Kedah, Perak, Negeri Sembilan, Melaka, Pahang, Terengganu, Kelantan, Sabah, Wilayah Persekutuan Putrajaya dan Labuan.

Bagaimanapun, hanya Perlis satu-satunya negeri yang ditukar statusnya kepada PKP Pemulihan (PKPP) ekoran kadar jangkitan COVID-19 dilaporkan agak terkawal di sana.

Pelaksanaan tersebut berkuatkusa selama 14 hari sehingga 4 Mac ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


85 Kes Baharu Covid-19 & Satu Kematian Dicatatkan Hari Ini

PUTRAJAYA: Ketua Pengarah Kesihatan Malaysia, Dr Noor Hisham Abdullah mengumumkan bahawa terdapat 85 kes baharu Covid-19 dilaporkan pada hari ini.

Ini menjadikan kes keseluruhan adalah 5,072 kes dan kes aktif adalah sebanyak 2,342.

Terkini #COVID19 15 April 2020.Kes baru 85Keseluruhan 5,072Kes aktif 2,342Kematian baharu 1 kesJumlah 83 kematian. pic.twitter.com/m1Q4GBRAyL


Lantikan 6 Pemimpin Dari Sabah Satu Pengiktirafan Buat Rakyat Negeri Ini – Bung Moktar

KOTA KINABALU: Pelantikan enam Ahli Parlimen Sabah dalam pembentukan Kabinet baharu disifatkan sebagai satu pengiktirafan buat rakyat negeri itu.

Timbalan Ketua Menteri Sabah, Datuk Seri Bung Moktar Radin berkata ia sekali gus membuktikan bahawa frasa ‘Keluarga Malaysia’ diterjemahkan dalam memenuhi aspirasi rakyat, khususnya di Sabah dan Sarawak.

Sambil menzahirkan penghargaan kepada Perdana Menteri, Datuk Seri Ismail Sabri Yaakob, atas pelantikan dua menteri Penuh dan empat timbalan menteri, Bung berharap agar barisan Kabinet baharu mampu menjadi pasukan yang berwibawa.

“Kita sedar dan insaf, pada ketika rakyat masih bergelut dengan penularan pandemik COVID-19 dan keadaan ekonomi yang sangat mencabar, rakyat menaruh harapan cukup besar kepada Kabinet baharu ini,” katanya dalam kenyataan pada Jumaat.

Menurut beliau, kejayaan sesebuah Kabinet itu bergantung kepada kerjasama dan anggotanya perlu memainkan tanggungjawab mereka dengan telus demi kepentingan rakyat.

“Kita juga mengharapkan Kabinet baharu ini perlu mempunyai satu idea baharu disusuli dengan tindakan-tindakan yang pantas. Ini kerana, rakyat mahu apabila sesuatu itu diumumkan, kerajaan sudah bersedia untuk melaksanakannya, bukan untuk menunggu lagi,” katanya.

Mengulas mengenai pelantikan Ahli Parlimen Kimanis, Datuk Mohamad Alamin, Bung yang juga Ahli Parlimen Kinabatangan berkata, ia merupakan pengiktirafan kepada UMNO Sabah sebagai gabungan utama kerajaan Gabungan Rakyat Sabah (GRS).

Mohamad merupakan satu-satunya pemimpin yang mewakili UMNO Sabah dan telah dilantik sebagai Timbalan Menteri Pendidikan II.

“Dengan pelantikan itu, kita berharap Mohamad akan lebih memahami isu dan keperluan pendidikan di Sabah untuk disuarakan secara langsung kepada kerajaan dan Kementerian Pendidikan,” katanya.

Mengulas lanjut mengenai pelantikan Datuk Arthur Joseph Kurup sebagai Timbalan Menteri Kerja Raya, Bung yang juga Menteri Kerja Raya Sabah menyifatkan ia sebagai jambatan antara Kementerian Kerja Raya di peringkat Pusat dan negeri dalam mewujudkan kolabarasi yang lebih padu. – AWANI


KWSP Buat Pembayaran Pendahuluan Sehingga RM1,000 Bagi Kategori 2

KUALA LUMPUR: Kumpulan Wang Simpanan Pekerja (KWSP) akan membuat pembayaran pendahuluan sehingga RM1,000 bagi permohonan kemudahan i-Sinar Kategori 2.

Perdana Menteri, Tan Sri Muhyiddin Yassin berkata, inisiatif itu bagi menambah baik kemudahan i-Sinar, terutamanya bagi mereka yang menghadapi pelbagai cabaran akibat Perintah Kawalan Pergerakan (PKP) serta bencana banjir.

“Proses pembayaran pendahuluan i-Sinar Kategori 2 juga dipermudahkan kerana ahli hanya perlu mengisytiharkan secara kendiri bahawa mereka memenuhi kriteria yang ditetapkan dan menghantar dokumen sokongan secara dalam talian.

“Kerajaan juga telah meminta KWSP memudahkan proses pembayaran pendahuluan ini, yang akan dibuat mulai 26 Januari.

“Maklumat lanjut akan diumumkan oleh KWSP dalam masa terdekat,” kata Muhyiddin hari ini.

Beliau berkata demikian dalam Pengumuman Perdana Menteri Pakej Bantuan Khas yang disiarkan secara langsung pada Isnin. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Niat Nak Hiburkan Sepupu, Sekali Harmonika Tersangkut Dalam Mulut

Kebiasaannya insiden seperti ini dapat dilihat dalam kartun kanak-kanak. Tetapi kali ini berlaku pada manusia.

Pelajar sekolah menengah, Mollie O’Brien memasukkan alat muzik harmonika ke dalam mulutnya untuk menghiburkan sepupu dia.

Tetapi yang mendatangkan masalahnya, dia tidak tahu bagaimana mahu mengeluarkan harmonika itu yang tersangkut dalam mulut.

Mollie kemudian memuat naik video keadaan dirinya sebegitu di TikTok dengan kapsyen bagi menjelaskan apa yang berlaku kerana dia tidak dapat bercakap, melainkan hanya mengeluarkan bunyi harmonika.

Selepas 30 minit menahan kesakitan itu, mulut Mollie menjadi kebas. Video itu ditonton lebih 1.7 juta kali dengan komen netizen yang mengusiknya.

Netizen: “Dia bercakap dalam bahasa harmonika”Netizen: “Awak mungkin sangat stress pada waktu ini, jadi saya rasa adalah baik awak tarik nafas dalam-dalam…

“Mollie mengaku dia mengalami kesukaran untuk bernafas kerana terlalu panik pada masa itu dan dalam masa yang sama harmonika itu mengeluarkan bunyi yang semakin kuat dari mulutnya.

“Dalam fikiran saya, matilah.. mesti mak akan marah aku pasni. Tetapi mak tak marah pun, cuma dia terkejut anak dia berkelakuan pelik,” katanya.

Mollie dibawa ke hospital dan dirujuk kepada doktor pergigian yang menggunakan peralatan khas untuk membuka mulutnya dan mengeluarkan harmonika itu.


Gambar lubang hitam pertama dirakam

PARIS: Buat pertama kalinya sekumpulan saintis hari ini menyiarkan gambar satu lubang hitam dan lingkaran halo yang menakutkan yang dirakamkan menggunakan Event Horizon Telescope (EHT).

Timbalan Pengarah Institut Millimetrik Astronomi Radio (IRAM), Frederic Gueth berkata, gambar itu adalah bukti paling terus mengenai kewujudan lubang hitam.

Lubang hitam mempunyai tarikan graviti yang terlalu kuat hingga menarik semua objek termasuk cahaya menjadikan ia tidak dapat dilihat.

Bagaimanapun, dengan menggunakan teknologi EHT kumpulan saintis berkenaan dapat merakamkan gambar lubang hitam di galaksi M87 yang mempunyai berat 6.5 bilion kali lebih besar daripada matahari.

EHT menggunakan semua milimetrik teleskop atau teleskop radio di seluruh dunia untuk membuat cerapan secara serentak untuk melihat objek yang mempunyai tarikan graviti terlalu kuat seperti lubang hitam. – Agensi


8,209 Kes Positif Baharu Covid-19 Covid-19 Hari Ini

PUTRAJAYA: Kementerian Kesihatan Malaysia (KKM) memaklumkan bahawa sebanyak 8,209 kes positif Covid-19 telah dikesan di negara kita setakat hari ini. Ini menjadikan jumlah kumulatif kes positif adalah 595,374 kes.

Ini adalah pecahan kes baharu mengikut negeri.

Seperti yang kita lihat di bawah, negeri Selangor mencatat kes tertinggi hari ini dengan 3,125 kes diikuti dengan Wilayah Persekutuan Kuala Lumpur iaitu 801 kes  dan Johor dikesan sebanyak 752 kes positif Covid-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Beri Maklumat Lengkap Semasa Buat Panggilan Kecemasan – Pengarah Kesihatan Sabah

KOTA KINABALU : Orang awam diminta memberikan maklumat lengkap semasa membuat panggilan kecemasan agar pihak ‘responder’ di hospital di Sabah dapat bertindak dengan kadar yang munasabah, kata Pengarah Kesihatan Negeri Sabah Datuk Dr Rose Nani Mudin.

Beliau berkata pihak Jabatan Kesihatan Negeri Sabah (JKNS) sentiasa komited dalam memastikan perkhidmatan dan penyampaian rawatan berada pada tahap terbaik terutamanya usaha untuk menyelamatkan nyawa.

Dr Rose Nani berkata dalam isu kelewatan ambulans yang dibangkitkan sebuah akhbar tempatan pada 5 Mei lepas, jabatan ini telah membuat siasatan dengan meneliti data masa sebenar di pangkalan data Malaysia Emergency Response Services 999 (MERS 999).

“Hasil penelitian data berkenaan mendapati bahawa MERS 999 telah menerima panggilan telefon pada masa 12.06 tengah hari daripada seorang pemanggil, namun talian terputus semasa proses penyambungan daripada MERS 999 Regional Center (Regional Center) ke Medical Emergency Call Center Hospital Queen Elizabeth (MECC) untuk proses verifikasi kes dan mendapat maklumat lanjut,” katanya dalam kenyataan di sini hari ini.

Dr Rose Nani berkata sebanyak enam cubaan panggilan semula kepada pemanggil dibuat oleh Regional Center dan MECC dari 12.07 tengah hari hingga 12.19 tengah hari tetapi pemanggil tidak dapat dihubungi semula menyebabkan ambulans tidak dapat diaktifkan disebabkan maklumat lokasi yang tidak jelas.

“Pada 1.01 tengah hari, MERS 999 menerima panggilan kedua daripada pemanggil lain dengan maklumat lengkap telah diperoleh. Pasukan responder dari Hospital Queen Elizabeth 2 telah diaktifkan pada 1.04 tengah hari dan telah tiba di tempat kejadian pada 1.16 tengah hari.

“Semasa tiba di tempat kejadian, pasukan responder mendapati pesakit berusia 54 tahun tidak mempunyai tanda-tanda hidup dan pengesahan kematian telah dibuat oleh pegawai perubatan,” katanya. – BERNAMA